SENTENZA TAL-QORTI TAL-PRIM'ISTANZA (It-Tielet Awla)

13 ta' Lulju 2006 ( )

“Kompetizzjoni – Regolament (KEE) Nru 4064/89 – Deċiżjoni li tiddikjara konċentrazzjoni kompatibbli mas-suq komuni – Swieq tal-mużika rreġistrata u tal-mużika online – Eżistenza ta' pożizzjoni dominanti kollettiva – Riskju li tinħoloq pożizzjoni dominanti kollettiva – Kundizzjonijiet – Trasparenza tas-suq – Mezzi dissważivi – Motivazzjoni – Żball manifest ta' evalwazzjoni”

Fil-kawża T‑464/04,

Independent Music Publishers and Labels Association (Impala, assoċjazzjoni internazzjonali), stabbilita fi Brussell (Il-Belġju), irrappreżentata minn S. Crosby u J. Golding, solicitors, u I. Wekstein-Steg, avukat,

rikorrenti,

vs

Il-Kummissjoni tal-Komunitajiet Ewropej, irrappreżentata minn A. Whelan u K. Mojzesowicz, bħala aġenti,

konvenuta,

sostnuta minn

Bertelsmann AG, stabbilita f'Gütersloh (Il-Ġermanja), irrappreżentata minn J. Boyce, solicitor, P. Chappatte u D. Loukas, avukati,

u minn

Sony BMG Music Entertainment BV, stabbilita fi Vianen (L-Olanda),

u

Sony Corporation of America, stabbilita fi New York, New York (L-Istati Uniti),

irrappreżentati minn N. Levy, barrister, R. Snelders u T. Graf, avukati,

intervenjenti,

li għandha bħala suġġett talba għall-annullament tad-Deċiżjoni tal-Kummissjoni C(2004) 2815, tad-19 ta' Lulju 2004, li tiddikjara konċentrazzjoni kompatibbli mas-suq komuni u mal-funzjonament tal-Ftehim ŻEE (każ COMP/M.333 – Sony/BMG),

IL-QORTI TAL-PRIM'ISTANZA TAL-KOMUNITAJIET EWROPEJ (It-Tielet Awla),

komposta minn M. Jaeger, President, J. Azizi u E. Cremona, Imħallfin,

Reġistratur: I. Natsinas, Amministratur,

wara li rat il-proċedura bil-miktub u wara s-seduta tat-22 ta' Settembru 2005,

tagħti l-preżenti

Sentenza

Il-fatti li wasslu għall-kawża

1 L-Independent Music Publishers and Labels Association (Impala) hija assoċjazzjoni internazzjonali regolata mil-liġi Belġjana li tiġbor fiha 2 500 kumpannija indipendenti tal-produzzjoni tal-mużika.

2 Fid-9 ta' Jannar 2004, il-Kummissjoni rċeviet notifika, skond l-Artikolu 4 tar-Regolament tal-Kunsill (KEE) Nru 4064/89, tal-21 ta’ Diċembru 1989, dwar il-kontroll ta’ konċentrazzjonijiet bejn impriżi (ĠU L 395, p. 1), kif irrettifikat (ĠU 1990, L 257, p. 13), u kif emendat bir-Regolament tal-Kunsill (KE) Nru 1310/97, tat-30 ta’ Ġunju 1997 (ĠU L 180, p. 1, iktar 'il quddiem ir-"Regolament"), ta' abbozz ta' konċentrazzjoni li permezz tiegħu l-kumpanniji Bertelsmann AG u Sony Corporation of America, li jifformaw parti mill-grupp Sony (iktar 'il quddiem "Sony") ipprospettaw li jgħaqqdu l-attivitajiet mondjali tagħhom fil-qasam tal-mużika rreġistrata.

3 Bertelsmann hija kumpannija tal-medja internazzjonali, li l-attivitajiet tagħha fuq livell mondjali jinkludu r-reġistrazzjoni u l-pubblikazzjoni tal-mużika, it-televiżjoni, ir-radju, il-pubblikazzjoni ta' kotba, rivisti u gazzetti, servizzi ta' stampar u ta' medja, klabbs litterarji u tal-mużika. Bertelsmann hija attiva fil-qasam tal-mużika rreġistrata permezz tal-kumpannija sussidjarja tagħha kompletament ikkontrollata minnha, Bertelsmann Music Group (BMG). Il-marki tad-diski ta' BMG huma, fost l-oħrajn, Arista Records, Jive Records, Zomba u Radio Corporation of America (RCA) Records.

4 Sony hija attiva fuq livell mondjali fl-oqsma tar-reġistrazzjoni u tal-pubblikazzjoni tal-mużika, ta' l-elettronika industrijali u għall-konsumaturi u tad-divertiment. Fis-settur tal-mużika rreġistrata, hija taġixxi permezz ta' Sony Music Entertainment. Il-marki tad-diski ta' Sony jinkludu Columbia Records Group, Epic Records Group u Sony Classical.

5 L-operazzjoni proposta tikkonsisti fl-integrazzjoni ta' l-attivitajiet mondjali fil-qasam tal-mużika rreġistrata tal-partijiet fil-konċentrazzjoni (b'eċċezzjoni ta' l-attivitajiet ta' Sony fil-Ġappun) fi tliet kumpanniji ġodda, jew aktar, ifformati skond "Business Contribution Agreement" (ftehim ta' integrazzjoni tan-negozju) tal-11 ta' Diċembru 2003. Huwa maħsub li dawn l-impriżi jkunu operati flimkien taħt l-isem ta' Sony BMG.

6 Skond il-ftehim, Sony BMG għandha tkun attiva fl-iskoperta u l-iżvilupp ta' artisti [attività ta' maniġment ta' artisti msejħa A&R (Artist u Repertorju)] u fil-kummerċjalizzazzjoni u fil-bejgħ ta' diski li jirriżultaw minn din l-attività. Sony BMG mhijiex se tkun involuta f'attivitajiet relatati bħalma huma l-pubblikazzjoni tal-mużika, il-manifattura u d-distribuzzjoni.

7 Fl-20 ta' Jannar 2004, il-Kummissjoni bagħtet kwestjonarju lil numru ta' persuni attivi fis-suq. Ir-rikorrenti rrispondiet dan il-kwestjonarju u ppreżentat osservazzjonijiet separati fit-28 ta' Jannar 2004 (Anness A.5), li fih hija spjegat ir-raġunijiet għaliex, skondha, il-Kummissjoni kellha tiddikjara l-operazzjoni inkompatibbli mas-suq komuni. Ir-rikorrenti esprimiet il-preokkupazzjonijiet tagħha dwar konċentrazzjoni ulterjuri fis-suq u l-impatt li din ikollha fuq l-aċċess għas-suq, inkluż is-settur tad-distribuzzjoni, il-medja, l-internet u l-għażla tal-konsumatur.

8 B'deċiżjoni tat-12 ta' Frar 2004, il-Kummissjoni kkonkludiet li l-operazzjoni nnotifikata kienet toħloq dubji serji dwar il-kompatibbiltà tagħha mas-suq komuni u l-funzjonament tal-Ftehim dwar iż-Żona Ekonomika Ewropea (ŻEE) u bdiet proċedimenti skond l-Artikolu 6(1)(ċ) tar-Regolament.

9 Fl-24 ta' Mejju 2004, il-Kummissjoni bagħtet dikjarazzjoni ta' l-oġġezzjonijiet lill-partijiet fil-konċentrazzjoni, li fiha kkonkludiet provviżorjament li l-operazzjoni nnotifikata kienet inkompatibbli mas-suq komuni u l-funzjonament tal-Ftehim ŻEE, billi hija ssaħħaħ pożizzjoni dominanti kollettiva fis-suq tal-mużika rreġistrata u fis-suq bl-ingrossa tal-liċenzji għall-mużika online u billi hija tikkoordina l-imġiba tal-kumpanniji parent b'mod inkompatibbli ma' l-Artikolu 81 KE.

10 Il-partijiet fil-konċentrazzjoni rrispondew għad-dikjarazzjoni ta' l-oġġezzjonijiet u saret seduta quddiem l-Uffiċjal tas-Smigħ fl-14 u fil-15 ta' Ġunju 2004, fil-preżenza, fost l-oħrajn, tar-rikorrenti.

11 B'deċiżjoni tad-19 ta' Lulju 2004, il-Kummissjoni ddikjarat il-konċentrazzjoni kompatibbli mas-suq komuni skond l-Artikolu 8(2) tar-Regolament (iktar 'il quddiem id-"deċiżjoni").

12 B'risposta għat-talba tagħha tas-26 ta' Lulju 2004, ir-rikorrenti rċeviet kopja mhux kunfidenzjali tad-deċiżjoni fit-23 ta' Settembru 2004.

Proċedura u t-talbiet tal-partijiet

13 Permezz ta’ att ippreżentat fir-Reġistru tal-Qorti tal-Prim’Istanza fit-3 ta’ Diċembru 2004, ir-rikorrenti ressqet dan ir-rikors.

14 Permezz ta’ att separat ippreżentat fl-istess jum, ir-rikorrenti ressqet rikors intiż sabiex il-Qorti tal-Prim'Istanza tiddeċiedi r-rikors permezz ta’ proċedura mħaffa, skond l-Artikolu 76a tar-Regoli tal-Proċedura tal-Qorti tal-Prim'Istanza.

15 B'ittra tas-17 ta' Diċembru 2004, il-Kummissjoni esprimiet id-dubji tagħha dwar kemm il-kawża kienet adegwata għal proċedura mħaffa f'dan il-każ u enfasizzat, b'mod partikolari, minbarra l-kumplessità tal-kawża, id-diffikultajiet li jirriżultaw mill-fatt li, sabiex tispjega r-raġunijiet għad-deċiżjoni tagħha, hija se jkollha tuża data voluminuża u kumplessa ħafna u li, barra minn hekk, tali linja ta' difiża tkun tirrikjedi negozjati delikati mal-partijiet fil-konċentrazzjoni u ma' terzi dwar safejn il-Kummissjoni tkun tista' tiżvela informazzjoni kunfidenzjali.

16 B'atti ppreżentati fir-Reġistru tal-Qorti tal-Prim'Istanza fl-10, fil-11 u fid-19 ta' Jannar 2005, rispettivament, Bertelsmann, Sony BMG Music Entertainment u Sony Corporation of America talbu biex jintervjenu in sostenn tat-talbiet tal-Kummissjoni. Dawn it-talbiet ġew aċċettati b'digriet tal-President tat-Tielet Awla ta' l-4 ta' Frar 2005.

17 Fil-frattemp, b'deċiżjoni tat-13 ta' Jannar 2005, il-Qorti tal-Prim'Istanza ħadet miżuri ta' organizzazzjoni tal-proċedura previsti fl-Artikolu 64(3)(e) tar-Regoli tal-Proċedura u stiednet lill-partijiet biex jipparteċipaw f'laqgħa informali fl-24 ta' Jannar 2005 sabiex tiġi eżaminata l-possibbiltà li l-kawża tiġi ttrattata permezz ta' proċedura mħaffa, fid-dawl, b'mod partikolari, tal-kwistjoni mqajma mill-Kummissjoni dwar il-kunfidenzjalità ta' ċerti elementi fil-proċess.

18 B'att ippreżentat fit-18 ta' Jannar 2005, il-Kummissjoni, bi qbil mar-rikorrenti, talbet li tittieħed miżura ta' organizzazzjoni tal-proċedura li tikkonsisti, essenzjalment, fl-awtorizzazzjoni tal-Kummissjoni biex tissottometti dokumenti u informazzjoni li kienu ngħatawlha fuq bażi kunfidenzjali billi tikkomunikahom biss lill-avukati tar-rikorrenti, bl-esklużjoni tar-rikorrenti nfisha.

19 B'deċiżjoni ta' l-24 ta' Jannar 2005, il-Qorti tal-Prim'Istanza, filwaqt li ħadet in kunsiderazzjoni, b'mod partikolari, il-ftehim milħuq bejn ir-rikorrenti u l-intervenjenti, laqgħet it-talba għal miżura ta' organizzazzjoni tal-proċedura. Hija laqgħet ukoll it-talba għal proċedura mħaffa, filwaqt li speċifikat li din id-deċiżjoni setgħet tiġi riveduta f'kull ħin fid-dawl ta' l-iżviluppi fil-proċess u fil-proċeduri. Ġie stabbilit ukoll terminu għas-sottomissjoni ta' l-osservazzjonijiet.

20 B'att ippreżentat fil-11 ta' Frar 2005, ir-rikorrenti ressqet talba biex tiġi emendata l-miżura ta' organizzazzjoni tal-proċedura. B'ittra tat-18 ta' Frar 2005, il-konvenuta u l-intervenjenti ssottomettew l-osservazzjonijiet tagħhom fuq din it-talba. B'ittra tat-22 ta' Frar 2005, ir-rikorrenti rtirat it-talba tagħha biex tiġi emendata l-miżura ta' organizzazzjoni tal-proċedura.

21 Fil-frattemp, fil-11 ta' Frar 2005, il-Kummissjoni kienet ippreżentat ir-risposta tagħha. Fil-25 ta' Frar 2005, Bertelsmann, Sony BMG u Sony ippreżentaw in-nota ta' intervent tagħhom.

22 Fil-frattemp, b'ittra tal-15 ta' Frar 2005, ir-rikorrenti talbet biex tkun tista' tissottometti osservazzjonijiet fuq l-informazzjoni ġdida kontenuta fir-risposta tal-Kummissjoni. B'deċiżjoni tal-21 ta' Frar 2005, il-Qorti tal-Prim'Istanza laqgħet din it-talba u ppermettiet lill-konvenuta li titlob, sa l-4 ta' Marzu 2005, li tkun tista' tissottometti osservazzjonijiet addizzjonali, ħaġa li l-konvenuta effettivament għamlet. B'ittra ta' l-1 ta' Marzu 2005, ir-rikorrenti oġġezzjonat għal din it-talba. Fl-14 ta' Marzu 2005, il-Kummissjoni ssottomettiet l-osservazzjonijiet addizzjonali tagħha.

23 Fuq rapport ta' l-Imħallef Relatur, il-Qorti tal-Prim'Istanza (It-Tielet Awla) iddeċidiet li tiftaħ il-proċedura orali u, bħala miżuri ta' organizzazzjoni tal-proċedura, stiednet lill-Kummissjoni biex tipproduċi numru ta' dokumenti u biex tirrispondi bil-miktub għal sensiela ta' domandi bil-miktub.

24 B'ittra tad-19 ta' Settembru 2005, il-Kummissjoni talbet għal proroga tat-terminu biex tkun tista' tissottometti r-risposti tagħha għad-domandi tal-Qorti tal-Prim'Istanza, liema talba ġiet aċċettata. B'ittra tal-21 ta' Settembru 2005, il-Kummissjoni ppreżentat ir-risposti tagħha għad-domandi tal-Qorti tal-Prim'Istanza.

25 Instemgħu t-trattazzjoni orali tal-partijiet kif ukoll ir-risposti tagħhom għad-domandi orali magħmula mill-Qorti tal-Prim’Istanza fis-seduta tat-22 ta' Settembru 2005.

26 B'ittra tas-26 ta' Settembru 2005, il-Kummissjoni ressqet numru ta' dokumenti wara s-seduta u talbet sabiex tkun tista' tikkummenta bil-miktub fuq l-eventwali osservazzjonijiet li jitressqu mir-rikorrenti fuq ir-risposti tagħha għad-domandi bil-miktub tal-21 ta' Settembru 2005. Din it-talba ġiet aċċettata.

27 Fid-29 ta' Settembru 2005, ir-rikorrenti ppreżentat nota dwar ir-risposti tal-Kummissjoni għad-domandi bil-miktub tal-Qorti tal-Prim'Istanza.

28 Fil-11 ta' Ottubru 2005, il-Kummissjoni ppreżentat l-osservazzjonijiet finali tagħha fuq l-osservazzjonijiet tar-rikorrenti dwar ir-risposti tagħha għad-domandi bil-miktub tal-Qorti tal-Prim'Istanza.

29 Ir-rikorrenti titlob li l-Qorti tal-Prim’Istanza jogħġobha:

– teskludi d-dokumenti mressqa mill-Kummissjoni f'annessi għar-risposta tagħha;

– tannulla d-deċiżjoni;

– sussidjarjament, tannulla d-deċiżjoni safejn tirrigward wieħed jew ieħor mill-punti li ġejjin:

– il-pożizzjoni dominanti kollettiva fis-suq tal-liċenzji għall-mużika online;

– il-pożizzjoni dominanti individwali fis-suq tad-distribuzzjoni tal-mużika online;

– il-koordinazzjoni ta' l-attivitajiet rispettivi tal-partijiet fil-konċentrazzjoni fil-qasam tal-pubblikazzjoni tal-mużika;

– tordna lill-Kummissjoni tbati l-ispejjeż.

30 Il-Kummissjoni, sostnuta mill-intervenjenti, titlob li l-Qorti tal-Prim'Istanza jogħġobha:

– tiċħad ir-rikors bħala infondat;

– tordna lir-rikorrenti tbati l-ispejjeż.

Id-dritt

31 In sostenn tar-rikors tagħha għal annullament, ir-rikorrenti tressaq ħames motivi, maqsuma f'numru ta' partijiet. Permezz ta' l-ewwel motiv tagħha, ir-rikorrenti ssostni li, bil-fatt li ma kkonstatatx li kienet teżisti pożizzjoni dominanti kollettiva fis-suq tal-mużika rreġistrata qabel il-konċentrazzjoni proposta u li din il-pożizzjoni dominanti kienet se tissaħħaħ, il-Kummissjoni kisret l-Artikolu 253 KE u wettqet żball manifest ta' evalwazzjoni u żball ta' liġi. Bit-tieni motiv tagħha, ir-rikorrenti ssostni li, bil-fatt li ma kkunsidratx li l-konċentrazzjoni proposta se toħloq pożizzjoni dominanti kollettiva fis-suq tal-mużika rreġistrata, il-Kummissjoni kisret l-Artikolu 253 KE u wettqet żball manifest ta' evalwazzjoni u żball ta' liġi. It-tielet motiv huwa bbażat fuq ksur ta' l-Artikolu 2 tar-Regolament, billi l-Kummissjoni ma kkunsidratx li se tinħoloq jew tissaħħaħ pożizzjoni dominanti kollettiva fis-suq mondjali tal-liċenzji għall-mużika online. Permezz tar-raba' motiv tagħha, ir-rikorrenti ssostni li, bil-fatt li ma kkunsidratx li Sony se tikseb pożizzjoni dominanti individwali fis-suq tad-distribuzzjoni tal-mużika online, il-Kummissjoni kisret l-Artikolu 253 KE u wettqet żball manifest ta' evalwazzjoni. Permezz tal-ħames motiv tagħha, ir-rikorrenti ssostni li, bil-fatt li kkonkludiet li l-konċentrazzjoni proposta mhijiex se jkollha l-effett li tikkoordina l-attivitajiet rispettivi tal-partijiet fil-konċentrazzjoni fil-qasam tal-pubblikazzjoni tal-mużika, il-Kummissjoni wettqet żball manifest ta' evalwazzjoni u kisret l-Artikolu 81 KE, moqri flimkien ma' l-Artikolu 2(4) tar-Regolament.

I – Fuq il-provi annessi mar-risposta

A – L-argumenti tal-partijiet

32 Ir-rikorrenti tosserva li mir-risposta jirriżulta li l-Kummissjoni bbażat ruħha, matul il-fażi amministrattiva, fuq dokumenti u informazzjoni li r-rikorrenti kellha aċċess għalihom biss meta rċeviet ir-risposta, minkejja li huma kellhom rwol ċentrali peress li ntużaw mill-Kummissjoni biex tiġġustifika t-tluq tagħha mill-pożizzjoni meħuda fid-dikjarazzjoni ta' l-oġġezzjonijiet, li skondha l-konċentrazzjoni proposta toħloq jew issaħħaħ pożizzjoni dominanti kollettiva u tkun inkompatibbli mas-suq komuni.

33 Ir-rikorrenti ssostni li, kieku kienet rat dawn id-dokumenti, li jikkontjenu informazzjoni inkompleta u qarrieqa, matul il-fażi amministrattiva, hija kienet tkun f'pożizzjoni li turi d-difetti fundamentali tagħhom u d-deċiżjoni kienet tkun differenti jew, għallinqas, kien ikollha tinkludi motivazzjoni espressa għaċ-ċaħda ta' l-osservazzjonijiet tagħha. Hija tikkritika l-Kummissjoni talli kienet żammet dawn id-dokumenti għaliha u talli bbażat ruħha fuqhom mingħajr qatt ma ssuġġettathom għat-test tal-kontroeżami jew għall-osservazzjonijiet ta' terzi.

34 Filwaqt li tirrikonoxxi li l-Kummissjoni hija obbligata li tipproteġi s-sigrieti tan-negozju u mhija suġġetta għal ebda obbligu li tiżvela l-informazzjoni kollha li tinsab fil-fajl lil terzi waqt il-proċeduri amministrattivi relattivi għall-kontroll ta' konċentrazzjonijiet, ir-rikorrenti ssostni li dan ma jippermettix lill-Kummissjoni li ċċaħħad lil dawn it-terzi mill-possibbiltà li jippreżentaw l-opinjonijiet tagħhom fuq is-suġġett; hija tista', per eżempju tipprepara verżjoni fil-qosor mhux kunfidenzjali ta' l-informazzjoni in kwistjoni.

35 Ir-rikorrenti tispeċifika li hija mhijiex qiegħda tinvoka motiv ibbażat fuq il-ksur tar-rekwiżiti proċedurali essenzjali, iżda ssostni li l-provi ġodda mressqa mill-Kummissjoni inġiebu tard wisq biex isalvaw id-deċiżjoni fil-mertu u li jikkostitwixxu tentattiv biex id-deċiżjoni tiġi rregolarizzata ex post facto. Filwaqt li tfakkar li n-nuqqas li jiġu prodotti dokumenti waqt il-proċedura amministrattiva ma jistax jiġi rrimedjat waqt il-proċedura ġudizzjarja (sentenza tal-Qorti tal-Ġustizzja tat-8 ta' Lulju 1999, Hercules Chemicals vs Il-Kummissjoni, C‑51/92 P, Ġabra p. I‑4235, punt 78), ir-rikorrenti ssostni li d-dokumenti in kwistjoni għandhom jiġu esklużi.

36 Il-Kummissjoni titlob li din it-talba tiġi miċħuda.

B – Il-kunsiderazzjonijiet tal-Qorti tal-Prim'Istanza

37 Għandu jiġi kkonstatat, preliminarjament, li l-provi li r-rikorrenti titlob lill-Qorti tal-Prim'Istanza li teskludi mill-proċess ġew prodotti f'anness għar-risposta mressqa mill-Kummissjoni skond id-dispożizzjonijiet ta' l-Artikolu 46 tar-Regoli tal-Proċedura. Ir-rikorrenti ma tindikax b'liema mod il-produzzjoni ta' dawn il-provi mill-Kummissjoni tmur kontra r-Regoli tal-Proċedura.

38 Barra minn hekk, għandu jiġi kkonstatat li la r-raġunijiet li għalihom ir-rikorrenti titlob li dawn id-dokumenti jiġu esklużi mill-proċess u lanqas biss is-sens tat-talba tagħha ma jirriżultaw ċar.

39 Fl-ewwel lok, għalkemm ir-rikorrenti ssostni li d-dokumenti prodotti jikkostitwixxu tentattiv sabiex id-deċiżjoni tiġi rregolarizzata ex post facto, hija madankollu ma tallegax li dawn id-dokumenti ġew irċevuti jew ifformulati wara l-adozzjoni tad-deċiżjoni, iżda għall-kuntrarju, tafferma li huma kellhom rwol importanti waqt il-proċedura amministrattiva, peress li l-Kummissjoni bbażat ruħha fuqhom biex tiġġustifika d-deċiżjoni. Issa din iċ-ċirkustanza, anki jekk jitqies li hija vera, f'ebda każ ma tista' twassal sabiex dawn id-dokumenti jiġu esklużi. Minbarra dan, għalkemm ir-rikorrenti tikkritika lill-Kummissjoni talli ppruvat tirregolarizza d-deċiżjoni ex post facto, hija ma tallegax, għallinqas in sostenn ta' din it-talba, ksur tal-prinċipju li l-motivazzjoni għandha tkun inkluża fid-deċiżjoni nfisha u li mhuwiex suffiċjenti li din tiġi spjegata għall-ewwel darba quddiem il-Qorti tal-Prim'Istanza (sentenza tal-Qorti tal-Prim'Istanza tal-15 ta' Settembru 1998, European Night Services et vs Il-Kummissjoni, T‑374/94, T‑375/94, T‑384/94 u T‑388/94, Ġabra p. II‑3141, punt 95). F'kull każ, is-sanzjoni għal eventwali nuqqas ta' motivazzjoni hija l-annullament ta' l-att ikkontestat u mhux l-esklużjoni tad-dokumenti. Il-kwistjoni jekk id-deċiżjoni hijiex immotivata biżżejjed skond il-liġi se tkun eżaminata, f'dan il-każ, fil-kuntest tad-diversi motivi invokati mir-rikorrenti.

40 Fit-tieni lok, filwaqt li r-rikorrenti tirrikonoxxi li l-Kummissjoni mhija suġġetta għal ebda obbligu li tiżvela l-informazzjoni kollha li tinsab fil-fajl lil terzi waqt il-proċedura amministrattiva relattiva għall-kontroll ta' konċentrazzjonijiet, hija tfakkar li, skond il-ġurisprudenza, in-nuqqas li jiġu ppreżentati dokumenti waqt il-proċedura amministrattiva ma tistax tiġi rrettifikata waqt il-proċedura ġudizzjarja. Mingħajr mhuwa neċessarju li tiġi eżaminata l-portata tad-drittijiet tad-difiża jew ta' aċċess għall-fajl minn terzi fil-proċeduri ta' konċentrazzjoni, huwa suffiċjenti li jiġi kkonstatat li r-rikorrenti tiddikjara espressament li hija m'għandiex l-intenzjoni li tressaq motiv ġdid ibbażat fuq il-ksur tar-rekwiżiti proċedurali essenzjali. Għaldaqstant, it-talba ma tistax tiġi milqugħa safejn hija bbażata fuq dan il-motiv. F'kull każ, ksur tad-drittijiet tad-difiża jista' jiġi ppenalizzat biss f'każ li jiġi stabbilit li n-nuqqas ta' żvelar ta' dokumenti seta' jinfluwenza l-kontenut tad-deċiżjoni in kwistjoni għad-detriment tar-rikorrenti, ħaġa li ma tistax issir mingħajr ma jiġu eżaminati l-imsemmija dokumenti.

41 Fit-tielet lok, ir-rikorrenti ssostni li d-dokumenti jikkontjenu informazzjoni inkompleta u huma qarrieqa u li, kieku hija kellha aċċess għalihom matul il-proċedura amministrattiva, hija kienet tkun f'pożizzjoni li turi d-difetti fundamentali tagħhom, ħaġa li setgħet twassal għal deċiżjoni differenti. Issa, għalkemm dan il-fatt jista' jwassal sabiex il-provi mressqa mill-Kummissjoni jiġu evalwati b'ċirkuspezzjoni, dan ma jistax iwassal sabiex tintlaqa' l-miżura mitluba mir-rikorrenti. Għall-kuntrarju, din il-miżura ċċaħħad lir-rikorrenti mill-possibbiltà li tipprova l-allegat nuqqas ta' affidabbiltà jew ta' rilevanza tad-dokumenti in kwistjoni fil-kuntest ta' l-argumenti tagħha bbażati fuq żball manifest ta' evalwazzjoni.

42 Fl-aħħar nett, it-talba sussidjarja tar-rikorrenti sabiex il-Qorti tal-Prim'Istanza tiddikjara d-dokumenti mhux konvinċenti u irrelevanti għandha tiġi miċħuda, għall-istess raġunijiet. F'kull każ, din it-talba tikkostitwixxi kwistjoni fil-mertu li ser tiġi eżaminata fil-kuntest tad-diversi motivi u argumenti tar-rikors.

43 Jirriżulta mill-osservazzjonijiet preċedenti li t-talba tar-rikorrenti sabiex id-dokumenti mressqa mill-Kummissjoni in sostenn tar-risposta tagħha jiġu esklużi, jew iddikjarati irrilevanti, għandha tiġi miċħuda.

II – Fuq l-ewwel motiv, dwar it-tisħiħ ta' pożizzjoni dominanti kollettiva pre eżistenti fis-suq tal-mużika rreġistrata

44 L-ewwel motiv huwa maqsum f'żewġ partijiet, l-ewwel waħda relattiva għan-natura żbaljata ta' l-asserzjoni tal-Kummissjoni li ma kienx hemm pożizzjoni dominanti kollettiva fis-suq tal-mużika rreġistrata qabel il-konċentrazzjoni proposta u t-tieni waħda relattiva għall-iżball li jirriżulta min-nuqqas ta' konstatazzjoni tat-tisħiħ, permezz tal-konċentrazzjoni proposta, ta' l-imsemmija pożizzjoni dominanti kollettiva pre eżistenti.

A – L-argumenti tar-rikorrenti

1. Fuq l-ewwel parti

45 Preliminarjament, ir-rikorrenti tosserva li d-dikjarazzjoni ta' l-oġġezzjonijiet kif ukoll id-deċiżjoni jikkontjenu numru kbir ta' provi tal-fatt li, qabel il-konċentrazzjoni, is-suq tal-mużika rreġistrata kellu l-karatteristiċi kollha ta' suq li fih tipprevali pożizzjoni dominanti kollettiva, skond il-kriterji stabbiliti mill-ġurisprudenza (sentenza tal-Qorti tal-Prim'Istanza tas-6 ta' Ġunju 2002, Airtours vs Il-Kummissjoni, T‑342/99, Ġabra p. II‑2585).

46 L-ewwel nett, ir-rikorrenti tissottometti f'dan ir-rigward li l-kumpanniji tad-diski prinċipali (iktar 'il quddiem il-"kumpanniji prinċipali") huma deskritti bħala li għandhom il-karatteristiċi kollha ta' grupp f'pożizzjoni dominanti: ishma fis-suq kbar, saħħa finanzjarja kunsiderevoli (premessa 53 tad-deċiżjoni), żamma ta' prezzijiet għolja (premessa 56 tad-deċiżjoni), struttura oligopolistika (premessa 148 tad-deċiżjoni) u għalhekk interdipendenza.

47 It-tieni nett, hija tenfasizza li l-Kummissjoni kkonstatat li s-suq kellu l-karatteristiċi kollha li jwasslu għal akkordji taċiti u kien jiffaċilita l-monitoraġġ ta' din il-koordinazzjoni (punti 93 sa 116 tad-dikjarazzjoni ta' l-oġġezzjonijiet) u li hija eżaminat għaxar fatturi li jindikaw akkordju taċitu (ara Anness A.15), li ma nbidlux minn meta saret id-dikjarazzjoni ta' l-oġġezzjonijiet. Il-prodott huwa omoġeneu fil-format tiegħu u l-konsumaturi jixtru diski ta' diversi artisti u ta' diversi ġeneri, u b'hekk jinħoloq "spazju ta' sostitwibbiltà" (premessa 110 tad-deċiżjoni). Is-suq jiffavorixxi ferm il-koordinazzjoni u din ta' l-aħħar effettivament seħħet (premessa 112 tad-deċiżjoni). Teżisti bażi stabbli ta' konsumaturi (premessa 112 tad-deċiżjoni) u l-partijiet fil-konċentrazzjoni jikkontrollaw is-suq tad-distribuzzjoni (premessa 113 tad-deċiżjoni).

48 It-tielet nett, il-prezzijiet jissuġġerixxu l-eżistenza ta' pożizzjoni dominanti kollettiva. Hemm paralleliżmu tal-prezzijiet netti reali (punti 76 sa 80 tad-dikjarazzjoni ta' l-oġġezzjonijiet u premessi 75, 82, 89, 96 u 103 tad-deċiżjoni). Il-prezzijiet pubbliċi tal-bejgħ (iktar 'il quddiem il-"PPB") huma magħrufa u n-numru ta' prezzijiet ta' referenza huwa limitat (premessi 111 u 112 tad-deċiżjoni). Il-prezzijiet netti tal-bejgħ huma marbuta mill-qrib mal-PPB (premessi 77, 84, 91, 98 u 105 tad-deċiżjoni). Il-PPB u l-prezzijiet netti reali huma allinjati mill-qrib u trasparenti u t-trasparenza tal-prezzijiet netti reali medji mhijiex affettwata bl-iskontijiet (punti 88, 90 u 92 tad-dikjarazzjoni ta' l-oġġezzjonijiet u n-noti f'qiegħ il-paġna nri 45, 49, 52, 55 u 57 tad-deċiżjoni).

49 Ir-raba' nett, il-Kummissjoni kienet ikkonstatat l-eżistenza ta' mekkaniżmi dissważivi potenzjalment effikaċi (punti 128 sa 132 tad-dikjarazzjoni ta' l-oġġezzjonijiet u premessa 118 tad-deċiżjoni) u li l-kumpanniji prinċipali mhumiex suġġetti għal dawn ir-restrizzjonijiet għall-kompetizzjoni effikaċi.

50 Ir-rikorrenti ssostni li r-raġunijiet imressqa mill-Kummissjoni, ibbażati fuq l-eteroġeneità tal-kontenut ta' l-albums, l-insuffiċjenza ta' trasparenza tal-prezzijiet minħabba skontijiet promozjonali u n-nuqqas ta' prova ta' l-iċken miżura ta' ritaljazzjoni, ma kinux jippermettu li tiġi eskluża l-konklużjoni ta' l-eżistenza ta' pożizzjoni dominanti kollettiva u li l-analiżi tal-Kummissjoni hija vvizzjata b'nuqqas ta' motivazzjoni, bi żball manifest ta' evalwazzjoni u bi żball ta' liġi.

a) Fuq il-ksur ta' l-obbligu ta' motivazzjoni

51 Id-deċiżjoni tikser l-Artikolu 253 KE, għax hija ma tinkludix dikjarazzjoni ta' l-elementi ta' fatt u ta' dritt li l-istituzzjoni bbażat ruħha fuqhom, b'mod li l-Qorti tal-Ġustizzja tkun tista' teżerċita l-istħarriġ tagħha u b'mod li kemm l-Istati Membri kif ukoll il-persuni kkonċernati jkunu jafu l-kundizzjonijiet li fihom l-istituzzjonijiet Komunitarji applikaw it-Trattat (sentenza tal-Qorti tal-Ġustizzja tas-26 ta' Marzu 1987, Il-Kummissjoni vs Il-Kunsill, 45/86, Ġabra p. 1493).

Omoġeneità tal-prodott

52 Għal dak li jirrigwarda, l-ewwel, l-omoġeneità tal-prodott, ir-rikorrenti tikkritika lill-Kummissjoni talli ma indikatx ir-raġuni għaliex il-fattur ta' l-eteroġeneità tal-prodott kien jipprevali fuq il-fattur ta' l-eżistenza ta' "spazju ta' sostitwibbiltà", li skondu l-parti l-kbira tal-konsumaturi jixtru miżuka ta' varjetà kbira ta' artisti u ta' ġeneri, jew fuq il-fattur ta' l-omoġeneità tal-format għar-rigward tal-prezzijiet u tat-trasparenza. Il-Kummissjoni lanqas ma tindika għaliex il-konstatazzjoni li l-prezzijiet ta' l-albums huma standardizzati hija invalidata bid-dikjarazzjoni ġenerali li l-prezzijiet jiddependu mis-"suċċess ta' l-album". Ir-rikorrenti ssostni, f'dan ir-rigward, li l-premessa 110 tad-deċiżjoni tikkontjeni konstatazzjonijiet kontradittorji.

Trasparenza

53 It-tieni nett, fir-rigward tat-trasparenza, ir-rikorrenti ssostni li l-affermazzjonijiet u l-argumenti tal-Kummissjoni dwar l-iskonti, li għandhom bħala effett li jikkonfutaw il-provi kollha dwar it-trasparenza, mhumiex adegwatament motivati.

54 Fil-fatt, il-Kummissjoni ssostni li, fil-pajjiżi l-kbar, it-trasparenza tal-prezzijiet li tirriżulta mill-PPB hija eliminata permezz ta' l-iskontijiet promozzjonali, mingħajr madankollu ma tispjega l-funzjoni u s-sinjifikat ta' dawn ta' l-aħħar għas-sistema ta' prezzijiet.

55 Bl-istess mod, fir-rigward tal-pajjiżi ż-żgħar, ma ġiex spjegat ċar għaliex il-Kummissjoni tat daqshekk importanza lill-kampanji ta' skontijiet u mhux lill-iskontijiet ordinarji, meta hija kkonfermat fil-punt 150 tad-dikjarazzjoni ta' l-oġġezzjonijiet li, "bħal fit-territorji ikbar, l-iskontijiet l-aktar sinjifikattivi fil-pajjiżi kollha huma l-iskontijiet ordinarji". Barra minn hekk, lanqas mhemm deskrizzjoni preċiża ta' x'inhuma l-iskontijiet ordinarji. Fl-evalwazzjoni tat-trasparenza fil-pajjiżi ż-żgħar, il-Kummissjoni alternat, mingħajr spjegazzjoni, bejn il-paragun ta' l-iskontijiet ordinarji u ta' l-iskontijiet promozzjonali, b'mod li mhuwiex ċar jekk l-eżami kienx jikkonċerna l-iskontijiet promozzjonali jew l-iskontijiet ordinarji.

56 Ir-rikorrenti ssostni, minbarra dan, li d-deċiżjoni tirreferi biss għall-provi dwar l-iskontijiet relattivi għal Sony u għal BMG u ma tkoprix il-kumpanniji prinċipali l-oħra (premessa 71 u n-nota f'qiegħ il-paġina nru 43 tad-deċiżjoni). Il-motivazzjoni hija għalhekk inkompleta.

Mezzi dissważivi

57 It-tielet nett, fir-rigward tal-mezzi dissważivi, il-Kummissjoni ma tispjegax għaliex il-fatt, anki jekk huwa korrett, li hija ma setgħetx tipprova li qatt ġew użati miżuri ta' ritaljazzjoni jippermetti li jiġu kkonfutati l-provi kollha ta' l-eżistenza ta' mezzi dissważivi effikaċi.

Kontrapiż

58 Ir-raba' nett, fl-aħħar lok, id-deċiżjoni, b'kuntrast mad-dikjarazzjoni ta' l-oġġezzjonijiet, ma tikkontjeni l-ebda evalwazzjoni ta' l-eżistenza ta' kontrapiż fis-suq, u l-ebda spjegazzjoni għal dan in-nuqqas, ħaġa li tammonta għal nuqqas totali ta' motivazzjoni.

b) Fuq l-iżball manifest ta' evalwazzjoni

59 Ir-rikorrenti tirreferi għall-ġurisprudenza li skondha l-Kummissjoni twettaq żball manifest ta' evalwazzjoni fejn, meta hija meħtieġa tiżen argumenti kontradittorji, hija tagħti wisq piż lil wieħed minnhom [sentenza tal-Qorti tal-Prim'Istanza ta' l-10 ta' Ottubru 2001, British American Tobacco International (Investments) vs Il-Kummissjoni, T‑111/00, Ġabra p. II‑2997, punt 58] jew meta r-raġunijiet ipprovduti sabiex jiġġustifikaw deċiżjoni fil-fatt ma jsostnux din id-deċiżjoni. Bl-istess mod, meta evalwazzjoni mill-Kummissjoni mhijiex sostnuta b'ċerti provi jew ċerti fatti, hija għandha tkun ikkunsidrata bħala li ma saritx b'mod adegwat u b'mod mhux irraġonevoli (sentenza tal-Qorti tal-Ġustizzja tat-22 ta' Ottubru 1991, Nölle, C‑16/90, Ġabra p. I‑5163). Issa, l-affermazzjoni ta' nuqqas ta' pożizzjoni dominanti kollettiva mhijiex sostnuta permezz ta' fatti rilevanti, raġunament jew provi u l-Kummissjoni naqset mill-obbligu tagħha li tevalwa l-fatturi rilevanti kollha.

60 Ir-rikorrenti ssostni li d-deċiżjoni hija vvizzjata bi żbalji manifesti ta' evalwazzjoni fid-determinazzjoni ta' l-omoġeneità tal-prodott, tat-trasparenza, ta' l-eżistenza ta' mezzi dissważivi, fl-evalwazzjoni tal-kontrapiżijiet u fl-analiżi tal-politika komuni.

Omoġeneità tal-prodott

61 Skond ir-rikorrenti, il-Kummissjoni wettqet żball ta' evalwazzjoni meta kkunsidrat li l-eteroġeneità tal-kontenut kien jipprevali fuq l-omoġeneità tal-format, filwaqt li aċċettat l-argument li skondu l-konsumatur jixtri diski ta' diversi artisti u ta' diversi ġeneri u li għalhekk jeżisti "spazju ta' sostitwibbiltà". F'kull każ, il-parametru relattiv għall-eteroġeneità tal-prodott ikun rilevanti biss jekk il-prezzijiet kienu stabbiliti abbażi ta' titoli individwali u mhux, bħal f'dan il-każ, abbażi ta' xi ftit prezzijiet ta' referenza (premessi 110 u 111 tad-deċiżjoni). Li kieku kellha tiġi adottata l-loġika tal-Kummissjoni, ma jista' qatt ikun hemm pożizzjoni dominanti kollettiva fl-industriji marbuta mal-proprjetà intellettwali, billi ma jista' qatt ikun hemm omoġeneità totali tal-kontenut.

Trasparenza

– Argumenti ġenerali

62 Ir-rikorrenti ssostni li l-provi mressqa jindikaw li l-prezzijiet tal-kumpanniji prinċipali huma ċertament trasparenti biżżejjed sabiex jippemettulhom li jallinjaw il-prezzijiet tagħhom. Il-Kummissjoni ma ppreżentat l-ebda prova biex tinvalida din l-analiżi, iżda llimitat ruħha sabiex tiddeduċi mill-allegata varjazzjoni fl-iskontijiet li t-trasparenza setgħet tiġi eliminata jew imnaqqsa sal-punt li l-allinjament tal-prezzijiet ma jkunx iktar possibbli.

63 L-iżball ta' evalwazzjoni jirriżulta mill-konklużjonijiet tal-Kummissjoni stess li:

– hemm paralleliżmu u żvilupp tal-prezzijiet relattivament simili min-naħa tal-kumpanniji prinċipali fir-rigward tal-prezzijiet netti medji (premessi 75, 82, 89, 96 u 103 tad-deċiżjoni);

– il-PPB jistgħu jiġu użati bħala punt fokali għall-allinjament (premessi 76, 83, 90, 97 u 104 tad-deċiżjoni);

– il-PPB u l-prezzijiet netti medji mxew b'mod parallel (premessi 77, 84, 91, 98 u 105 tad-deċiżjoni).

64 Ir-rikorrenti tosserva li l-PPB huma trasparenti, li l-prezzijiet tal-bejgħ bl-imnut huma magħrufa, li l-prezzijiet netti medji jimxu b'mod parallel mal-PPB u li l-marġni tad-distributuri huma magħrufa b'mod preċiż biżżejjed. Minn dan isegwi li l-prezzijiet netti lill-bejjiegħa bl-imnut (jiġifieri l-PPB bl-iskontijiet imnaqqsa) huma trasparenti minkejja l-iskontijiet. Dan joħroġ ċar ukoll mid-dikjarazzjoni ta' l-oġġezzjonijiet (punti 81 sa 92) u mill-premessa 77 tad-deċiżjoni li skondha, "[j]ekk devjazzjoni sinjifikattiva mill-politiki tal-prezzijiet miftiehma kienet qed tiġi implementata mill-kumpanniji prinċipali permezz ta' l-għoti ta' skontijiet, din id-devjazzjoni kienet tkun riflessa fil-prezzijiet medji netti".

65 Ir-rikorrenti ssostni li l-Kummissjoni wettqet żball manifest ta' evalwazzjoni billi tat piż esaġerat lill-iskontijiet u, b'mod partikolari, lill-iskontijiet promozzjonali, għaliex:

– hija bbażat ruħha fuq l-informazzjoni pprovduta minn Sony u BMG fuq l-iskontijiet aktar milli fuq l-informazzjoni dwar il-paralleliżmu bejn PPB u prezzijiet netti għall-kumpanniji prinċipali kollha (nota f'qiegħ il-paġna nru 43 tad-deċiżjoni);

– skond l-informazzjoni pprovduta mill-bejjiegħa bl-imnut, l-iskontijiet huma trasparenti; 20 minn 26 bejjiegħ bl-imnut li lilhom saru mistoqsijiet mill-Kummissjoni ddikjaraw li l-kumpanniji prinċipali kienu jafu dwar l-iskontijiet mogħtija mill-oħrajn. Dan huwa partikolarment il-każ ta' l-iskontijiet ordinarji, l-iktar skontijiet importanti, billi huma negozjati kull sena;

– Sony u BMG pproduċew rapporti ta' kull ġimgħa ta' sorveljanza tas-suq tad-distribuzzjoni, li jinkludu informazzjoni fuq il-kompetituri tagħhom (premessa 113 tad-deċiżjoni);

– għall-kumpilazzjonijiet, il-kumpanniji prinċipali għandhom ftehim ta' distribuzzjoni konġunti u joint ventures li fil-kuntest tagħhom jiġu żvelati l-iskontijiet ordinarji;

– hemm rata għolja ta' trasferiment ta' diretturi bejn il-kumpanniji tad-diski;

– il-listi ta' kull ġimgħa ta' diski ta' suċċess jipprovdu informazzjoni fuq il-bejgħ għal kull titolu, ħaġa li tagħmilha iktar faċli li jiġu identifikati t-titoli li jsiru diski ta' suċċess u jiġġeneraw il-parti l-kbira tal-bejgħ (premessa 73 tad-deċiżjoni);

– skond ir-rapport ta' l-Office of Fair Trading (awtorità tal-kompetizzjoni Britannika), l-informazzjoni dwar il-kompetituri hija iktar faċilment disponibbli fis-suq tal-mużika rreġistrata milli f'kull industrija oħra (Anness A.16 mar-rikors).

66 Ir-rikorrenti tosserva li, abbażi ta' dawn l-elementi, il-Kummissjoni barra minn dan ikkonkludiet, fil-punt 81 tad-dikjarazzjoni ta' l-oġġezzjonijiet, li "l-iskontijiet [kienu] fil-parti l-kbira stabbli u ma [kinux] użati sabiex jibdlu b'mod effikaċi l-politika tal-prezzijiet". Issa l-fatti ma nbidlux minn dak iż-żmien.

67 F'kull każ, l-iskontijiet promozzjonali mhumiex ġeneralment użati fir-rigward tad-diski ta' suċċess, li jiġġeneraw madwar 80 % tad-dħul, iżda biss sabiex jinkoraġġixxu lill-konsumaturi biex ifittxu fil-katalogu tat-titoli ("back catalogue") (Anness A.17 mar-rikors) u għandhom biss impatt żgħir fuq il-kampjun li eżaminat il-Kummissjoni (premessi 70 u 71 tad-deċiżjoni). Minbarra dan, billi l-informazzjoni eżaminata mill-Kummissjoni għall-imsemmija skontijiet promozzjonali jikkonċernaw biss lil Sony u BMG, ir-rilevanza tagħhom hija inqas u inqas rilevanti.

68 Il-proporzjon ta' l-istruttura tal-prezzijiet potenzjalment affettwat minn nuqqas ta' trasparenza huwa għalhekk żgħir, kif jirriżulta mir-rapport anness mar-rikors li jispjega s-sistema tal-prezzijiet u ta' l-iskontijiet fl-Ewropa (Anness A.17).

69 Ir-rikorrenti ssostni li l-Kummissjoni kellha materjal biżżejjed li fuqu setgħet tittestja l-analiżijiet tagħha, iżda li hija naqset milli tagħmel dan, b'mod partikolari, fir-rigward tal-provi li jikkonċernaw il-bejjiegħa bl-imnut. Billi m'evalwatx korrettament il-fatti u billi attribwiet importanza esaġerata lill-iskontijiet, b'mod partikolari dawk promozzjonali, il-Kummissjoni wettqet żball manifest ta' evalwazzjoni.

– Osservazzjonijiet ġenerali fuq il-provi ġodda

70 Abbażi ta' l-informazzjoni ġdida mressqa mill-Kummissjoni f'anness għar-risposta tagħha, ir-rikorrenti tiddeduċi li l-Kummissjoni tidher li bbażat l-evalwazzjoni tagħha li s-suq mhuwiex trasparenti fuq il-kumplessità ta' varjazzjonijiet individwali fl-iskontijiet bejn il-klijenti u bejn it-titoli individwali, u maż-żmien. Madankollu, l-eżistenza ta' tali varjazzjonijiet individwali, li kultant huma kunsiderevoli, ma teskludix il-possibbiltà li l-iffissar tal-prezzijiet ikun regolat minn numru limitat ta' strutturi u regoli magħrufa li jirrendu l-prezzijiet medji prevedibbli u li kull devjazzjoni sinjifikattiva u sistematika minnhom tkun apparenti.

71 Tali regoli forsi ma jippermettux li jiġi mbassar il-prezz ta' kull ħarġa individwali li għaliha tinħareġ fattura lil kull bejjiegħ bl-imnut individwali u f'kull mument, iżda madankollu jippermettu li wieħed ikun jaf, bi grad suffiċjenti ta' ċertezza, il-prezzijiet netti li jirriżultaw minn grupp ta' PPB u li jiġi stabbilit jekk il-kompetituri kkonformawx ruħhom jew le ma' dawn ir-regoli. Huwa jipprovdu għalhekk it-trasparenza rikjesta għall-eżistenza ta' dominanza kollettiva. Il-koordinazzjoni ta' imġiba li tidher mill-moviment parallel tal-PPB u tal-prezzijiet netti medji tista' għalhekk tirriżulta sempliċement abbażi ta' strutturi jew regoli magħrufa komunement u mifhuma tajjeb li jistgħu jiġu mmonitorjati aktar milli abbażi ta' konoxxenza perfetta u kompleta ta' kull deċiżjoni individwali relattiva għall-prezzijiet.

72 Il-Kummissjoni ma investigatx jekk il-paralleliżmu osservat fil-prezzijiet medji (gross u nett) setax jirriżulta mill-koordinazzjoni ta' imġiba li tirriżulta minn dawn ir-regoli, iżda pjuttost ikkonkludiet li dan ma kienx il-każ, billi kien hemm varjazzjonijiet individwali, mingħajr ma eżaminat jekk dawn il-varjazzjonijiet kinux statistikament sinjifikanti u kellhomx impatt materjali fuq il-medji.

73 Tali regoli ma japplikawx għall-każijiet kollha, iżda għal porzjon sostanzjali ta' bejgħ f'kull kategorija ta' diski ta' kull kumpannija kbira tad-diski (ħarġiet ġodda, artist ġdid, katalogu "full price", "mid-price", "budget", eċċ.) li għal kull waħda minnhom hemm numru limitat ta' strateġiji ġenerali ta' bejgħ li jirregolaw il-parti l-kbira tal-bejgħ (sostituzzjoni ta' diska fiċ-ċarts, parteċipazzjoni f'kampanji ta' promozzjoni, xiri ta' post fil-vetrina tal-ħwienet, eċċ). Dawn l-istrateġiji ta' bejgħ jistgħu, ċertament, ivarjaw f'kull territorju u skond il-klijenti (supermarkits, stabbilimenti speċjalizzati, ħwienet indipendenti, eċċ), iżda huma madankollu limitati fin-numru u magħrufa mill-persunal inkarigat mill-bejgħ. Dawn ir-regoli jew strutturi huma suffiċjenti sabiex jippermettu l-koordinazzjoni tal-prezzijiet mingħajr bżonn ta' konoxxenza speċifika ta' prezzijiet netti u grossi għall-ħarġiet individwali u, minbarra dan, joffru, f'ambjent fejn it-talba għat-titoli individwali tvarja u fejn is-suċċess ta' albums ma jistax jiġi mbassar b'ċertezza, il-flessibbiltà neċessarja għall-adattament f'każijiet individwali mingħajr ma tiġi kompromessa l-istruttura ġenerali tal-prezzijiet.

74 Il-varjazzjonijiet individwali m'għandhomx jinjoraw il-fatt li l-prezzijiet netti kollha huma allinjati mill-qrib fuq il-prezzijiet grossi u li dan hu probabbilment il-każ billi l-kumpanniji kollha jsegwu ċerti regoli ġenerali li jirrendu l-prezzijiet kollha prevedibbli ħafna u d-diverġenzi sistematiċi apparenti. Għaldaqstant hemm trasparenza.

75 L-eżami tal-provi ġodda li jinsabu annessi mar-risposta juri li l-Kummissjoni ffokat fuq il-varjazzjonijiet individwali mingħajr ma eżaminat jekk dawn kinux statistikament sinjifikattivi. Il-Kummissjoni ma wettqitx analiżi statistika korretta ta' l-informazzjoni fuqha huma bbażati jew eżaminat is-sinjifikat tal-firxiet tal-prezzijiet jew ta' l-iskontijiet jew ir-rilevanza tal-varjazzjonijiet fi ħdan il-firxiet normali tal-prezzijiet, u lanqas ma għamlet mistoqsijiet lill-bejjiegħa bl-imnut sabiex tivverifika jekk il-varjazzjonijiet individwali kinux jagħmlu parti mill-kuntest tar-regoli ġenerali tas-sistema tal-prezzijiet. Il-Kummissjoni kkonkludiet żbaljatament li s-sempliċi eżistenza ta' varjazzjonijiet kienet teskludi l-possibbiltà li din il-varjazzjoni hija kkawżata minn xi każijiet iżolati, filwaqt li l-parti l-kbira tal-bejgħ hija suġġetta għal prezzijiet iddeterminati abbażi ta' regoli magħrufa u prevedibbli.

76 Minbarra dan, il-Kummissjoni eżaminat il-provi b'metodoloġija żbaljata u mingħajr ma wettqet it-testijiet neċessarji.

77 Ir-rikorrenti tagħmel l-osservazzjonijiet ġenerali li ġejjin fuq il-provi ġodda mressqa mill-Kummissjoni:

– parti kbira mill-informazzjoni mhijiex aġġustata skond il-volum tal-bejgħ bil-għan li jiġi evalwat is-sinjifikat tal-firxiet tal-prezzijiet u ta' l-iskontijiet. Fejn l-informazzjoni hija aggregata korrettament – jiġifieri bejn l-operaturi kollha u aġġustata skond il-volum tal-bejgħ – il-varjazzjonijiet huma ħafna inqas sinjifikattivi;

– fil-parti l-kbira tal-każijiet, l-informazzjoni mhijiex analizzata minn perspettiva statistika u huwa għalhekk impossibbli li jiġi evalwat jekk, fir-rigward ta' kategoriji differenti ta' prodotti, il-varjazzjonijiet humiex sinjifikattivi;

– ħlief għal xi informazzjoni użata fid-dikjarazzjoni ta' l-oġġezzjonijiet, l-informazzjoni tikkompara biss il-prezzijiet tal-partijiet fil-konċentrazzjoni. L-argument tal-Kummissjoni, li l-fatt li jiġu kkonstatati prattiki ta' skontijiet opaki bejn żewġ kumpanniji prinċipali huwa suffiċjenti biex titnaqqas it-trasparenza, huwa żbaljat, fid-dawl tal-fatt li Sony u BMG kellhom rendimenti differenti ħafna fis-suq u li, b'rendimenti differenti fuq sensiela ta' ħarġiet, il-firxa tal-prezzijiet u ta' l-iskontijiet tvarja anki f'sistema uniformi tal-prezzijiet. Minbarra dan, il-partijiet fil-konċentrazzjoni kienu storikament l-iktar żewġ kumpanniji prinċipali differenti, b'mod li l-konċentrazzjoni ma tnaqqasx biss in-numru ta' operaturi iżda tirrendihom ukoll aktar simili.

– il-Kummissjoni ma investigatx jekk il-kumpanniji prinċipali kellhomx informazzjoni li tikkontradiċi b'mod dirett l-allegata varjetà u kumplessività tal-prezzijiet, jiġifieri l-baġits jew informazzjoni oħra li jipprevedu b'mod preċiż il-prezzijiet netti u grossi u l-iskontijiet, li l-kostruzzjoni tagħhom hija parallela bejn il-kompetituri u stabbli fiż-żmien;

– ix-xhieda tad-diretturi tal-partijiet fil-konċentrazzjoni ma tirrigwardax il-kwistjonijiet ewlenin – bħall-eżistenza ta' regoli ġenerali tal-prezzijiet u l-monitoraġġ tal-prezzijiet – u ma ġietx ivverifikata.

78 L-opinjoni tal-Kummissjoni li l-prezzijiet netti medji huma l-espressjoni ta' numru kbir ta' deċiżjonijiet individwali pjuttost diversi u li din ta' l-aħħar għandha tkun tista' tiġi osservata b'ċertezza suffiċjenti sabiex tippermetti koordinazzjoni reali tal-prezzijiet netti, hija żbaljata, billi huwa suffiċjenti li kull kumpannija tkun tista' tivverifika jekk id-deċiżjonijiet fuq il-prezzijiet tal-kumpanniji kollha, fuq il-ħarġiet tagħhom, jikkonformawx ma' ċerti regoli fuq il-prezzijiet sabiex jirrendu l-movimenti tal-prezzijiet magħrufa għal kull wieħed u jżommu l-kollużjoni taċita.

79 Il-varjazzjonijiet osservati mill-Kummissjoni abbażi ta' l-informazzjoni pprovduta mill-partijiet fil-konċentrazzjoni, barra milli huma inqas konkreti minn dak li jidher li taħseb il-Kummissjoni, ma jistgħux jiġu kkunsidrati bħala prova ta' l-opaċità tal-prezzijiet, billi, bħal f'kull industrija tas-settur tal-proprjetà intellettwali, li fiha r-riżultati li jikseb titolu individwali huma varjabbli u suġġett għal varjetà ta' attivitajiet ta' kummerċjalizzazzjoni, iżda fejn sensieli aggregati ta' tali titoli tali jikkonformaw ma' regoli ġeneralment magħrufa, huwa perfettament possibbli li tiġi spjegata kull varjazzjoni fil-portata ta' l-iskontijiet u tal-prezzijiet b'referenza għal xi prinċipji ġeneralment magħrufa.

80 Ir-rikorrenti tiddikjara li, barra minn dan, hija mistagħġba li l-Kummissjoni inkludiet biss ftit li xejn mill-provi użati fid-dikjarazzjoni ta' l-oġġezzjonijiet, li wħud minnhom kienu ta' piż u kienu jkopru l-industrija kollha, iżda ffokat fuq l-informazzjoni mressqa minn Sony u BMG, li ma kellhiex dawn il-kwalitajiet. Għalhekk id-differenzi għandhom jiġu rrikonċiljati qabel ma l-informazzjoni inizjali tiġi miċħuda u ma jidhirx li l-Kummissjoni wettqet evalwazzjoni ekwilibrata.

– Eżami individwali tad-diversi provi

81 Ix-xhieda tal-diretturi ta' Sony u BMG, li tinsab fl-Anness B.2, tikkonferma sempliċement li ngħataw skontijiet differenti lil klijenti differenti, iżda ma tirrigwardax il-kwistjoni jekk dawn l-iskontijiet humiex iddeterminati fil-parti l-kbira tagħhom minn sensiela ta' regoli ġenerali jew le. Filwaqt li d-dikjarazzjonijiet jenfasizzaw in-natura kumplessa ħafna tal-mekkaniżmu ta' l-iffissar tal-prezzijiet, l-Anness B.14 li huwa intiż sabiex juri l-kumplessità ta' l-iskontijiet promozzjonali fir-realtà jikkonfuta din il-kumplessità, billi jiddeskrivi l-mod kif jiffunzjonaw f'paġna waħda. Il-mistoqsija li kellha tiġi indirizzata kienet jekk kinux jeżistu marġni standard assoċjati mal-kategoriji differenti ta' prezzijiet u jekk il-parti l-kbira ta' l-iskontijiet kellhomx tendenza li jkunu kkonċentrati madwar firxiet stretti. Il-mistoqsijiet jidhru li ġew ifformulati b'mod li jiġi evitat li jiġi żvelat il-fatt li l-marġni setgħu jiġu magħrufa bħala regoli ġenerali u għalhekk ma kellhomx bżonn li jkunu magħrufa fuq bażi regolari, ħarġa ħarġa, u li ma kienx hemm bżonn li prezzijiet individwali jinħadmu b'lura sabiex kumpannija kbira tad-diski timmonitorja l-prezzijiet applikati mill-kompetituri tagħha. Dawn il-mistoqsijiet lanqas ma saru lill-bejjiegħa bl-imnut, minkejja li dan kien jippermetti paragun tar-risposti.

82 Fir-rigward ta' l-Anness B.3 li juri l-perċentwali tal-bejgħ bl-ingrossa tal-partijiet fil-konċentrazzjoni fl-aktar għaxar PPB għolja tagħhom bejn l-1998 u l-2003, li, skond il-Kummissjoni, juri n-natura imprevedibbli tas-suċċess u għalhekk in-neċessità, għal kull waħda mill-kumpanniji prinċipali, li tikkontrolla l-PPB ta' aktar minn 80 album tal-kompetituri tagħha, ir-rikorrenti tinnota ċerti inkoerenzi fl-informazzjoni (bħall-varjazzjonijiet fil-perijodi) u ssostni li huma ma juru xejn ħlief il-fatt li l-partijiet fil-konċentrazzjoni jbigħu l-prodotti tagħhom bi PPB differenti. Dan huwa irrilevanti inkwantu d-deċiżjoni tindika li l-PPB huma pjuttost trasparenti. Minbarra dan, kuntrarjament għal dak li ssostni l-Kummissjoni, jirriżulta mill-premessa 111 tad-deċiżjoni li "il-kumpanniji prinċipali għandhom madankollu jimmonitorjaw biss il-prezzijiet ta' referenza ta' numru limitat ta' albums fost dawk li qed jinbiegħu l-aktar sabiex isegwu l-parti l-kbira tal-bejgħ". Lanqas din l-informazzjoni ma tikkontradixxi l-kunsiderazzjonijiet espressi mill-Kummissjoni waqt is-seduta, li skondhom parti kbira mill-bejgħ ta' kull waħda mill-kumpanniji prinċipali kienet koperta ftit li xejn mill-PPB. Mhuwiex neċessarju li jiġu mmonitorjati l-prezzijiet ta' aktar minn 80 album, għax peress li hemm prinċipji u regoli ġeneralment miftiehma, sabiex isir monitoraġġ ta' l-osservanza globali tal-koordinazzjoni, huwa biżżejjed li jiġi stabbilit, għal xi ftit titoli biss, jekk dawn ir-regoli ġewx rispettati u jekk l-anomaliji humiex sistematiċi. Il-konklużjoni li l-Kummissjoni tasal għaliha mill-varjazzjoni fil-perċentwali ta' bejgħ gross tal-partijiet fil-konċentrazzjoni għalhekk mhijiex iġġustifikata.

83 Minbarra dan, dawn it-tabelli jidhru li jenfasizzaw fattur wieħed, jiġifieri n-natura imprevidibbli tas-suċċess, li tikkuntrasta mad-dikjarazzjonijiet importanti tad-deċiżjoni, li, l-ewwel nett, il-PPB huma trasparenti u jikkostitwixxu punt fokali għall-allinjament (premessi 76, 83, 90, 97 u 104 tad-deċiżjoni), it-tieni nett, il-monitoraġġ tal-listi tal-prezzijiet tal-kumpanniji prinċipali l-oħra kien possibbli (premessi 76, 83, 90, 97 u 104 tad-deċiżjoni) u, it-tielet nett, il-kumpanniji prinċipali għandhom bżonn biss li jimmonitorjaw il-prezzijiet ta' referenza ta' numru limitat ta' albums li jinbiegħu l-aktar sabiex isegwu l-parti l-kbira tal-bejgħ (premessa 111 tad-deċiżjoni). Fl-aħħar nett, anki fl-ipoteżi li huwa neċessarju li jsir monitoraġġ tal-PPB ta' aktar minn 80 album (jew 60 wara l-konċentrazzjoni), dan ma jidhirx li huwa biċċa xogħol daqshekk diffiċli daqskemm tissuġġerixxi l-Kummissjoni.

84 Fir-rigward ta' l-Annessi B.4 u B.5, dwar l-iskontijiet medji fuq il-fatturi mogħtija minn Sony u BMG lill-aħjar għaxar klijenti tagħhom f'erbgħa mill-ħames Stati Membri l-kbar, ir-rikorrenti tiddikjara li għandha dubji l-ewwel nett safejn id-differenzi fl-iskontijiet medji fuq fattura huma indikattivi ta' differenzi fit-trattament tad-diversi klijenti aktar milli differenzi fir-rendiment tal-portafolli tal-partijiet fil-konċentrazzjoni, billi s-saħħa tal-ħarġiet ta' kumpannija kbira tad-diski u t-taħlita ta' l-attivitajiet tagħha (ħarġiet fiċ-ċarts, attivitajiet fis-supermarkit, katalogu, attivitajiet speċjalizzati u promozzjonali) jaffettwaw l-iskont medju mogħti lill-klijenti. Barra minn hekk, eventwali differenzi fit-trattament tal-klijenti mill-partijiet fil-konċentrazzjoni ma jimplikawx li d-deċiżjonijiet tagħhom fuq il-prezzijiet huma opaki, billi dawn id-differenzi jistgħu jkunu sistematiċi, previdibbli u stabbli fiż-żmien.

85 L-Anness B.5, li huwa intiż li jagħti eżempji fejn mhemmx korrelazzjoni jew moviment parallel, huwa irrilevanti, billi dan jista' jiġi spjegat bid-differenza fir-rendiment tal-portafolli tal-partijiet fil-konċentrazzjoni u, minbarra dan, juri xebh sinjifikattiv (skontijiet iktar baxxi mogħtija lill-istess klijent jew li jvarjaw fl-istess ħin jew differenzi stabbli fiż-żmien). Huwa biss l-eżempju tal-klijent nru 1 fil-Ġermanja li huwa konsistenti ma' l-opinjoni li wieħed mill-kumpanniji prinċipali jista' jbaxxi l-prezzijiet effettivi tiegħu mingħajr ma dan jiġi segwit mill-kompetituri tiegħu, iżda varjazzjoni speċifika waħdanija matul sena speċifika f'territorju partikolari fil-konfront ta' klijent speċifiku mhijiex konvinċenti. Barra dan, billi t-tabelli jkopru biss d-data ta' Sony u ta' BMG, u billi dawn id-data mhumiex imwieżna, il-varjazzjonijiet huma esaġerati. Dan huwa partikolarment il-każ fir-rigward ta' l-analiżi prospettiva li l-Kummissjoni kien imissha wettqet, għaliex billi l-konċentrazzjoni tgħaqqad żewġ kumpanniji b'rendimenti differenti ħafna, hija tista' iżżid is-simetrija u l-omoġeneità, u għalhekk il-probabbiltà ta' kollużjoni taċita.

86 Fir-rigward ta' l-Annessi B.6 u B.7, li jippreżentaw allegati provi ta' varjazzjonijiet fl-iskontijiet fuq il-fatturi mogħtija mill-partijiet fil-konċentrazzjoni fuq perijodu ta' ħames snin lill-aħjar għaxar klijenti tagħhom għall-aħjar 20 diski kumpatti tagħhom (iktar 'il quddiem "CDs"), ir-rikorrenti tosserva li l-listi juru biss firxiet ta' skontijiet u li dawn jistgħu jkunu qarrieqa, billi dawn juru l-estremi aktar milli l-medji u l-varjazzjonijiet statistikament sinjifikattivi madwar dawn il-medji. Firxiet wiesa' ta' skont jistgħu jkunu spjegati permezz ta' xi eċċezzjonijiet rari, billi l-parti l-kbira ta' l-iskontijiet huma fuq l-istess livell. Barra dan, minbarra l-insuffiċjenzi metodoloġiċi tagħhom, dawn it-tabelli juru regolaritajiet interessanti. Per eżempju, fl-Anness B.6, fil-pajjiż A, iż-żewġ partijiet fil-konċentrazzjoni joffru ġeneralment skontijiet ogħla lill-bejjiegħa bl-ingrossa milli lis-supermarkits u lill-bejjiegħa bl-imnut ġenerali, u l-Anness B.7 mar-risposta juri relazzjoni sorprendentement allinjata tajjeb bejn il-firxiet ta' l-iskontijiet.

87 Fir-rigward ta' l-Annessi B.8 u B.9 li, skond il-Kummissjoni, juru li l-partijiet fil-konċentrazzjoni ma segwewx prattika uniformi ta' skontijiet, li l-prattiki tagħhom evolvew fiż-żmien u li fl-2003 l-analiżi statistika ta' l-iskontijiet rispettivi tal-partijiet fil-konċentrazzjoni ma kinitx simili ħafna, ir-rikorrenti mill-ġdid tenfasizza li d-differenzi fil-firxiet ta' l-iskontijiet fiż-żmien u bejn il-partijiet fil-konċentrazzjoni setgħu jkunu r-riżultat ta' differenzi fir-rendimenti u li dan bl-ebda mod ma jissuġġerixxi li l-iskontijiet mhumiex il-konsegwenza ta' sett magħruf ta' regoli. Minbarra dan, l-informazzjoni ppreżentata fl-Anness B.8 pjuttost tipponta lejn id-direzzjoni opposta għal dik indikata mill-Kummissjoni (struttura ta' skontijiet pjuttost stabbli u simili, jew li jikkonverġu, u fattur ta' korrelazzjoni għoli).

88 Ir-rikorrenti tqis li l-istrutturi ta' l-iskontijiet ma jvarjawx fiż-żmien kif tissuġġerixxi l-analiżi tal-Kummissjoni. Il-figuri esposti fl-Anness D.3 juru l-koeffiċjent ta' korrelazzjoni ta' l-istruttura ta' l-iskontijiet ta' kull waħda mill-partijiet fil-konċentrazzjoni f'sena partikolari u l-istruttura ta' l-iskontijiet għas-sena preċedenti. Għalkemm it-taħlita ta' attivitajiet taffettwa l-iskontijiet, il-koeffiċjenti globali ta' korrelazzjoni għolja jissuġġerixxu li l-istrutturi ta' l-iskontijiet jibqgħu relattivament stabbli fiż-żmien, u jipproduċu b'hekk prezzijiet netti pjuttost prevedibbli minn PPB trasparenti.

89 Minbarra dan, il-preżentazzjoni ta' informazzjoni f'kolonni dojoq ħafna, flimkien mad-delimitazzjonijiet partikolari, tista' tkabbar id-differenzi (per eżempju, jekk l-iskont jinbidel minn ftit inqas minn 15 % għal ftit aktar minn 15 %, ikun hemm bdil fil-kolonna mingħajr bdil sinjifikattiv). Fl-aħħar nett, ir-rikorrenti tenfasizza li, li kieku r-rendiment kellu jkun ibbażat fuq is-suċċess ta' l-aħjar 20 bejgħ tal-partijiet fil-konċentrazzjoni, kien ikun hemm bdil fil-prezzijiet f'suq kompetittiv ħafna. Billi dan mhuwiex il-każ, ir-rikorrenti tikkonkludi li l-mekkaniżmu ta' l-iskontijiet mhuwiex verament element kompetittiv b'saħħtu jew sors ta' opaċità.

90 Fir-rigward ta' l-Anness B.10 li juri d-distribuzzjoni tal-prezzijiet netti għall-aħjar ħames klijenti ta' Sony u BMG fl-2003, ir-rikorrenti tqis li l-konklużjoni li tiġbed minnu l-Kummissjoni, li klijenti differenti jagħmlu proporzjonijiet differenti ħafna mix-xiri tagħhom minn kumpannija prinċipali partikolari fid-diversi firxiet ta' prezzijiet netti, hija ta' rilevanza diskutibbli, billi t-trasparenza u l-prevedibbiltà tal-prezzijiet ma jirrikjedux li t-tendenzi ta' xiri jkunu identiċi jew simili bejn klijenti taż-żewġ kumpanniji tad-diski. Billi l-fatturi determinanti għal-livell ta' l-iskontijiet neċessarji sabiex jintlaħqu l-miri tal-bejgħ huma t-taħlita tal-prodotti u r-rendiment ta' ħarġiet ġodda fuq quddiem mal-klijenti, huwa diffiċli li wieħed jifhem kif il-Kummissjoni waslet għall-konklużjoni li kien hemm differenza fid-distribuzzjoni tal-prezzijiet netti in ġenerali għaż-żewġ kumpanniji prinċipali.

91 Minbarra dan, għalkemm dawn id-data jirrigwardaw biss lil Sony u BMG, huma madankollu aktar xierqa minħabba li huma mwieżna. Eżami aktar dettaljat tad-distribuzzjonijiet pajjiż pajjiż juri xebh notevoli ppreżentat f'forma dijagrammatika fl-Anness D.4.

92 Minbarra dan, il-konklużjoni tal-Kummissjoni, li l-Anness B.10 juri divrenzjar bejn iż-żewġ partijiet fil-konċentrazzjoni, mhijiex kompatibbli ma' l-evalwazzjoni, effettwata fil-premessi 74 u 75 tad-deċiżjoni, li l-prezzijiet netti medji ta' Sony u ta' BMG kienu relattivament simili, ħaġa li, fuq bilanċ tal-probabbilitajiet, tissuġġerixxi l-użu ta' regoli ta' ffissar tal-prezzijiet li jassiguraw li l-parti l-kbira tal-prezzijiet tkun ikkonċentrata madwar xi prezzijiet ta' referenza. Dawn il-provi, aktar milli jsostnu l-opinjoni li l-iffissar kumpless tal-prezzijiet jirrendi l-prezzijiet opaki, jidhru li jsostni l-opinjoni opposta li l-prezzijiet huma pjuttost prevedibbli u simili minkejja l-kumplessità apparenti tad-deċiżjonijiet individwali ta' ffissar tal-prezzijiet.

93 Ir-rikorrenti tqis li l-Anness B.11, li juri l-prezzijiet netti medji ta' kull tliet xhur ta' Sony għal kull album fl-aktar PPB użati, ma jipprovdi l-ebda indikazzjoni fuq l-opaċità, billi t-tabella ssofri mill-problema relattiva għall-firxiet, jiġifieri turi biss estremi mingħajr analiżi tal-medji mwieżna u l-varjazzjonijiet mill-medji. Minbarra dan, l-anness huwa irrilevanti billi jirrigwarda biss lil Sony u mhuwiex komparattiv.

94 L-Anness sussegwenti (B.12) huwa wkoll irrilevanti, billi mhuwiex komparattiv u huwa intiż biss biex juri li BMG toffri lill-bejjiegħa bl-imnut livelli ta' skontijiet differenti.

95 Ir-rikorrenti tikkritika wkoll lill-Kummissjoni talli m'indikatx jekk il-varjazzjonijiet apparenti fil-livell ta' l-iskontijiet promozzjonali setgħux jiġu spjegati permezz ta' xi prinċipji sempliċi. Dan huwa sorprendenti, billi l-prinċipji stabbiliti mill-Kummissjoni f'wieħed mill-annessi għar-risposta tagħha, l-Anness B.14, jissuġġerixxu li tali regoli jeżistu fir-rigward ta' l-iskontijiet promozzjonali u li dawn ir-regoli huma sempliċi, jiġifieri li:

– l-iskontijiet promozzjonali jvarjaw skond id-daqs ta' l-ordni (ħlief fil-każ speċifiku ta' Franza);

– l-iskontijiet promozzjonali jvarjaw skond it-tip ta' konsumatur (per eżempju, fil-Ġermanja, il-bejjiegħa bl-ingrossa u l-klabbijiet tal-mużika ġeneralment jirċievu skontijiet ogħla);

– l-iskontijiet promozzjonali jvarjaw skond it-tip ta' titolu jew ta' ħarġa (per eżempju, skond il-popolarità ta' l-artist, l-udjenza immirata);

– l-iskontijiet promozzjonali jiffokaw fuq il-klijenti li għandhom reputazzjoni li jbigħu ġeneru partikolari, abbażi tan-natura tal-bejjiegħ bl-imnut u tal-karatteristiċi demografiċi tal-bażi tal-klijentela tiegħu;

– l-iskontijiet promozzjonali jvarjaw skond in-natura tal-kampanja (per eżempju, titolu wieħed biss jew grupp ta' titoli, normalment katalogu);

– l-iskontijiet promozzjonali jvarjaw skond il-livell ta' l-ispejjeż tal-kummerċjalizzazzjoni li l-bejjiegħ bl-imnut huwa lest li jipprovdi min-naħa tiegħu.

96 Ir-rikorrenti hija ta' l-opinjoni li, jekk dawn ir-regoli huma ġeneralment magħrufa, m'għandux ikun diffiċli li jiġi mbassar bi preċiżjoni raġonevoli l-livell ta' l-iskontijiet li wieħed jistenna li kumpannija prinċipali partikolari toffri lil klijent partikolari, għal titolu partikolari, fil-kuntest ta' kampanja partikolari, u għalhekk li jiġi stabbilit jekk l-iskontijiet attwali humiex konformi ma' dawn ir-regoli. Ma jidhirx li l-Kummissjoni investigat dan il-punt.

97 Minbarra dan, billi l-Anness B.13 jipprovdi biss data għal sena waħda biss, huwa mhuwiex konklużiv, billi ma jippermettix li jiġi evalwat jekk il-livelli ta' l-iskontijiet humiex stabbli u għalhekk prevedibbli.

98 Fir-rigward ta' l-Anness B.15, li jikkonsisti f'numru ta' rapporti ta' monitoraġġ (monitoring) imressqa lill-Qorti tal-Prim'Istanza mill-partijiet fil-konċentrazzjoni, ir-rikorrenti tosserva li dawn il-provi ma jissuġġerux li mhemmx mekkaniżmu ta' ffissar tal-prezzijiet li jikkonsisti f'sensiela ta' regoli ġenerali u ta' gwida fuq il-mod kif il-prezzijiet huma ffissati. Għalhekk il-Kummissjoni ma kellhiex tiffoka fuq jekk kienx hemm monitoraġġ speċifiku ta' l-iskontijiet individwali, iżda pjuttost jekk kienx hemm bżonn ta' tali monitoraġġ, peress li l-varjazzjonijiet fis-sistema ta' l-iffissar tal-prezzijiet huma eċċezzjonijiet għar-referenzi tal-prezzijiet li japplikaw għall-parti l-kbira tal-bejgħ.

99 Fir-rigward ta' l-Anness B.17, li jikkontjeni l-istudju ppreparat mill-kumpannija ta' konsulenza ekonomika RBB Economics (iktar 'il quddiem l-"istudju RBB"), li skondu kumpannija tad-diski mhijiex f'pożizzjoni li tinferixxi l-prezzijiet tal-bejgħ bl-ingrossa mill-prezzijiet tal-bejgħ bl-imnut osservati li bihom huma mibjugħa l-prodotti tal-kompetituri, ir-rikorrenti ssostni li dan l-istudju jikkonċentra essenzjalment fuq il-prezzijiet tal-ħarġiet individwali u mhux fuq jekk hemmx rabta sistematika bejn il-PPB u l-prezzijiet netti tal-bejgħ bl-ingrossa għall-parti l-kbira tal-ħarġiet fuq perijodu raġonevoli. Bejjiegħa bl-imnut differenti jistgħu, tabilħaqq, isegwu strateġiji differenti għall-iffissar tal-prezzijiet tal-bejgħ tagħhom, iżda jkun sorprendenti jekk mhemmx relazzjoni ċara u sistematika bejn il-prezzijiet netti medji tal-ħarġiet f'kategorija partikolari, mibjugħa minn bejjiegħ bl-imnut partikolari, u l-prezzijiet tal-bejgħ bl-ingrossa effettivi tagħhom, għal firxa suffiċjentement wiesgħa ta' titoli u fuq perijodu raġonevoli. Il-fatt li mhemmx mark-up uniku u uniformi applikat awtomatikament għall-prezzijiet tal-bejgħ bl-ingrossa ma jfissirx li l-prezzijiet tal-bejgħ bl-imnut u l-prezzijiet tal-bejgħ bl-ingrossa huma daqshekk distinti li huwa impossibbli li tiġi mmonitorjata l-konformità mal-prinċipji ġenerali ta' l-iffissar tal-prezzijiet. Hemm livell ġenerali ta' mark-up għal kategoriji differenti ta' prodotti (top price, super top price, mid price, developing artists, budget, eċċ.).

100 Ir-rikorrenti tosserva li l-istudju jevita li jeżamina r-regoli tas-sistema ta' l-iffissar tal-prezzijiet u tesprimi d-dubji tagħha jekk il-Kummissjoni ssoġġettatx l-istudju għall-eżami mal-bejjiegħa bl-imnut jew ma' terzi, jew li hija talbet id-data aggregata fuq il-prezzijiet u l-iskontijiet li kull kumpannija kbira tad-diski għandu jkollha fil-baġits tagħha. Lanqas mhemm paragun mad-data l-oħra diġà miġbura. Tali eżami kien jirrivela li, kuntrarjament għall-asserzjonijiet magħmula fl-istudju:

– hemm rabta sistematika bejn il-kategoriji ta' prodotti jekk dawn il-prodotti huma ddefiniti korrettament biex jirriflettu r-rendiment tagħhom, il-maturità tagħhom u l-importanza tagħhom għall-bażi tal-klijentela;

– l-asserzjoni li l-bejjiegħa bl-imnut ma japplikawx mark-up standard għall-prezzijiet bl-ingrossa hija qarrieqa, billi hija deliberatament tinjora l-eżistenza ta' kategoriji ta' prodotti u ta' kampanji ta' bejgħ, magħrufa u konsistenti bejn il-kumpanniji prinċipali. L-istudju jinjora l-bżonn li tiġi spjegata l-konċentrazzjoni tal-livelli ta' skontijiet aggregati madwar numru limitat ta' livelli tal-prezzijiet u ta' l-iskontijiet. Il-varjazzjonijiet fil-mark-ups jirriflettu biss l-adattament tar-regoli għat-talba;

– b'mod iktar ġenerali, il-Kummissjoni naqset milli tieħu in kunsiderazzjoni l-fatt li hija kienet qed tistudja industrija fis-settur tal-proprjetà intellettwali fis-suq tal-mużika rreġistrata. Il-fatt li l-ħarġiet individwali jimxu minn kategoriji differenti ta' prezz u ta' skontijiet li huma magħrufa u mifhuma matul iċ-ċiklu tal-ħajja tagħhom ma jimplikax neċessarjament li ma jistax ikun hemm trasparenza jew anki koordinazzjoni.

Mezzi dissważivi

101 Ir-rikorrenti ssostni li l-Kummissjoni m'eżaminatx fid-dettall il-forom kollha possibbli ta' miżuri ta' ritaljazzjoni, iżda biss dawk relatati mal-joint ventures dwar kumpilazzjonijiet. Fil-fatt, jekk kumpannija kbira tad-diski kellha ddaħħal politika ta' tnaqqis tal-prezzijiet għall-bejjiegħa bl-imnut, l-oħrajn jistgħu jikkastigaw lil din il-kumpanniji kbira tad-diski billi jħajru lill-bejjiegħa bl-imnut biex jirrifjutaw il-politika ta' prezzijiet aktar baxxi billi joffrulhom skontijiet ogħla u żieda tar-reklamar kooperattiv. Mezz dissważiv ieħor ikun li tiġi ristretta l-eliġibbiltà għaċ-ċarts tal-prodotti bi prezz inqas tal-kumpannija tad-diski "li ma tħarisx l-arranġamenti miftiehma" jew tal-prodotti li jikkostitwixxu innovazzjoni unilaterali. Il-kriterji ta' eliġibbiltà għaċ-ċarts nazzjonali huma ġeneralment iddeterminati minn kumitati, komposti kollha kemm huma minn kumpanniji tad-diski, xi kultant flimkien mal-bejjiegħa bl-imnut, u jirrigwardaw, b'mod partikolari, il-formati jew il-prezzijiet minimi.

102 Ir-rikorrenti tqis li l-Kummissjoni wettqet żball manifest ta' evalwazzjoni meta, filwaqt li kkonstatat l-eżistenza ta' mekkaniżmi dissważivi kredibbli, ikkonkludiet li ma kienx hemm tali mekkaniżmi minħabba li ma kienet sabet ebda prova li kienu ġew użati. Issa l-aktar mezz dissważiv effettiv huwa dak li m'għandux għalfejn jiġi użat.

Kontrapiżijiet

103 Ir-rikorrenti ssostni li l-analiżi tal-Kummissjoni hija inkompleta inkwantu d-deċiżjoni ma tikkontjeni ebda eżami tal-kontrapiżijiet fis-suq. Barra minn hekk, hija tenfasizza li, fid-dikjarazzjoni ta' l-oġġezzjonijiet, il-Kummissjoni kkonstatat li la l-kumpanniji indipendenti u lanqas il-bejjiegħa bl-imnut ma imponew restrizzjonijiet kompetittivi effettivi fuq il-kumpanniji prinċipali.

Nuqqas ta' analiżi xierqa tal-politika komuni

104 Il-Kummissjoni ffokat l-analiżi tagħha fuq il-kompetizzjoni fuq il-prezz u ttraskurat kompletament sensiela ta' kwistjonijiet oħra minkejja li, skond il-Komunikazzjoni dwar il-konċentrazzjonijiet orizzontali (ĠU 2004, C 31, p. 5), il-koordinazzjoni tista' tieħu diversi forom.

105 Fil-fatt, il-Kummissjoni kien imissha kkunsidrat jekk kienx jew le ta' benefiċċju akbar għall-kumpanniji prinċipali li jikkompetu vigorużament sabiex jiksbu ishma fis-suq milli jaderixxu għal politika komuni. Il-fatt li l-ishma fis-suq tal-kumpanniji prinċipali huma relattivament stabbli u li tibdiliet huma prinċipalment il-konsegwenza ta' akkwisti ta' kumpanniji indipendenti, jew ta' amalgamazzjoni bejniethom, jindika nuqqas ta' kompetizzjoni ġenwina fuq il-prezz jew politika komuni li tikkonsisti prinċipalment filli ma tittiħidx azzjoni kompetittiva fejn is-suq huwa oligopolistiku (sentenza tal-Qorti tal-Ġustizzja tas-17 ta' Novembru 1987, BAT u Reynolds vs Il-Kummissjoni, 142/84 u 156/84, Ġabra p. 4487, punt 43).

106 Il-Kummissjoni lanqas m'eżaminat jekk il-kumpanniji prinċipali kellhomx politiki paralleli ta' liċenzjar għall-mużika online jew għall-iffirmar ta' kuntratti ma' l-artisti. Hija m'eżaminatx il-karatteristiċi kollha li jipprovdu provi, speċifikati fil-punti 96 sa 116 tad-dikjarazzjoni ta' l-oġġezzjonijiet, li s-suq tal-mużika rreġistrata "huwa partikolarment adattat għall-koordinazzjoni u jiffaċilita l-monitoraġġ ta' tali koordinazzjoni" (punt 94 tad-dikjarazzjoni ta' l-oġġezzjonijiet). Il-Kummissjoni madankollu identifikat għaxar fatturi li jindikaw kollużjoni taċita li tinkludi rabtiet strutturali, ftehim ta' liċenzjar u ta' distribuzzjoni, kif ukoll joint ventures u kumpilazzjonijiet (ara l-lista annessa mar-rikors bħala Anness A.15).

107 Il-Kummissjoni naqset ukoll milli teżamina jekk il-konċentrazzjoni tistax tirriżulta f'kapaċità li tnaqqas il-provvista, f'termini ta' numru ta' titoli ġodda jew f'termini ta' oriġinalità ta' ħarġiet ġodda, jew jekk il-konċentrazzjoni tfaqqarx il-kreattività, il-kwalità u d-diversità fl-għażla mużikali [ara d-Deċiżjoni tal-Kummissjoni 2004/422/KE, tas-7 ta' Jannar 2004, li tiddikjara konċentrazzjoni kompatibbli mas-suq komuni u l-Ftehim dwar iż-ŻEE (COMP/M.2978 – Lagardère/Natexis/VUP) (ĠU L 125, p. 54, premessa 674)] jew ikollhiex impatt fuq l-għażla tal-konsumaturi, kif kienet għamlet fid-dikjarazzjoni ta' l-oġġezzjonijiet fil-każ Time Warner vs EMI (COMP/M.1852 Time Warner vs EMI) (ĠU C 136, p. 4) (ara punt 55, dwar il-marġinalizzazzjoni tal-kumpanniji indipendenti u l-impatt fuq l-għażla u d-diversità tal-mużika offerta lill-pubbliku). Fl-aħħar nett, l-analiżi ma ħaditx in kunsiderazzjoni l-Artikolu 151(4) KE u d-diversità kulturali.

c) Applikazzjoni ħażina tal-liġi fuq il-pożizzjonijiet dominanti kollettivi

108 Ir-rikorrenti ssostni li l-Kummissjoni wettqet tliet żbalji ta' liġi.

109 Fl-ewwel lok, il-Kummissjoni kkonkludiet li l-prezzijiet ma kinux trasparenti minħabba li ma kienx ċert jekk it-trasparenza kinitx totali, meta, skond il-punt 62 tas-sentenza Airtours vs Il-Kummissjoni, punt 45 iktar 'il fuq, it-test huwa "test dwar jekk hemmx trasparenza suffiċjenti fis-suq" li tippermetti lill-membri kollha ta' l-oligopolija li jkunu jafu "bi preċiżjoni u rapidità suffiċjenti" l-mod li bih qed tevolvi l-imġiba fis-suq tal-membri l-oħra. Issa f'dan il-każ, hemm trasparenza suffiċjenti.

110 Fit-tieni lok, il-Kummissjoni qieset li mhemmx politika komuni minħabba l-iskontijiet mingħajr madankollu ma kkonstatat li l-iskontijiet wasslu għal tnaqqis sinjifikattiv fil-prezzijiet b'mod li l-kompetizzjoni permezz ta' l-iskontijiet hija marġinali. Skond il-punt 60 tas-sentenza Airtours vs Il-Kummissjoni, punt 45 iktar 'il fuq, kompetizzjoni marġinali fiha nnifisha ma tinvalidax il-konstatazzjoni ta' pożizzjoni dominanti kollettiva. Jeħtieġ li l-operatur ikun jaf li "azzjoni kompetittiva ħafna min-naħa tiegħu intiża sabiex iżżid is-sehem fis-suq tiegħu (per eżempju, tnaqqis fil-prezzijiet) twassal għal azzjoni identika min-naħa ta' l-oħrajn". B'mod partikolari, il-Kummissjoni għandha tipprova biss "in-nuqqas ta' kompetizzjoni effettiva bejn l-operaturi (…) li huma membri tal-oligopolija dominanti" u mhux l-eliminazzjoni tal-kompetizzjoni kollha (ara, f'dan ir-rigward, is-sentenza tal-Qorti tal-Prim'Istanza tat-30 ta' Settembru 2003, Atlantic Container Line et vs Il-Kummissjoni, T‑191/98 u T‑212/98 sa T‑214/98, Ġabra p. II‑3275, punt 645).

111 Fit-tielet lok, il-Kummissjoni wettqet żball ta' liġi meta bbażat l-analiżi tagħha fuq in-nuqqas ta' provi preċedenti ta' miżuri ta' ritaljazzjoni meta, skond il-punt 195 tas-sentenza Airtours vs Il-Kummissjoni, punt 45 iktar 'il fuq, il-Kummissjoni m'għandhiex neċessarjament tistabbilixxi l-eżistenza ta' "mekkaniżmu ta' ritaljazzjoni" speċifiku, li jkun ftit jew wisq sever, iżda għandha tipprova l-eżistenza ta' fatturi dissważivi.

2. Fuq it-tieni parti

112 Ir-rikorrenti tfakkar li, sabiex tistabbilixxi jekk konċentrazzjoni ssaħħaħx pożizzjoni dominanti, il-Kummissjoni għandha teżamina l-impatt tagħha fis-swieq ta' referenza permezz ta' analiżi prospettiva (sentenza Airtours vs Il-Kummissjoni, punt 45 iktar 'il fuq, punti 58 u 59). Madankollu, il-Kummissjoni ma wettqitx analiżi prospettiva u naqset għalkollox milli tikkunsidra l-kwistjoni tat-tisħiħ tal-pożizzjoni dominanti, billi, wara analiżi retrospettiva, hija kkonstatat żbaljatament li ma kienx hemm pożizzjoni dominanti preeżistenti li setgħet tiġi msaħħa.

113 Safejn it-tisħiħ tal-pożizzjoni dominanti ġiet eżaminata abbażi ta' l-analiżi retrospettiva, id-deċiżjoni hija vvizzjata b'nuqqas ta' motivazzjoni jew bi żball manifest ta' evalwazzjoni għar-raġunijiet spjegati fl-ewwel parti, filwaqt li n-nuqqas ta' analiżi prospettiva jikkostitwixxi żball ta' liġi.

B – L-argumenti tal-Kummissjoni

114 Il-Kummissjoni tqis li t-tliet motivi ta' annullament invokati mir-rikorrenti fir-rigward tas-suq tal-mużika rreġistrata jirkbu ħafna fuq xulxin u li jkun għalhekk utli li tiġi ppreżentata, l-ewwel nett, spjegazzjoni tal-motivazzjoni tad-deċiżjoni u l-provi li fuqhom hija bbażat il-konklużjonijiet tagħha, qabel ma jiġu eżaminati ċerti preżentazzjonijiet żbaljati tal-kontenut tad-deċiżjoni li jinsabu fir-rikors u imbagħad, fl-aħħar nett, jiġu analizzati l-argumenti speċifiċi invokati mir-rikorrenti.

1. Id-deċiżjoni tal-Kummissjoni u l-provi li fuqhom hija bbażata

a) Kuntest

115 Fir-rigward tas-sistema ta' l-iffissar tal-prezzijiet applikabbli għall-mużika rreġistrata, il-Kummissjoni tispjega li kull kumpannija prinċipali, kif ukoll kull kumpannija indipendenti, tistabbilixxi perjodikament firxa ta' prezzijiet tal-katalogu differenti għas-CD albums tagħha, magħrufa bħala "prezzijiet pubbliċi tal-bejgħ". Kull kumpannija prinċipali normalment għandha aktar minn 50 PPB ta' dan it-tip, ta' importanza varjabbli, li jistgħu jiġu allokati lil kategoriji ta' prezzijiet "prezz għoli", "prezz medju" u "prezz irħis" u tistabbilixxi l-prezz tal-katalogu għal kull CD album li hija toħroġ b'riferenza għal wieħed minn dawn il-PPB. Madankollu, il-prezz nett realment mitlub mingħand il-klijent (bejjiegħ bl-imnut jew bl-ingrossa) huwa inqas mill-prezz tal-katalogu minħabba l-iskontijiet fuq il-fattura (skontijiet ordinarji u promozzjonali) li jistgħu jvarjaw minn klijent għall-ieħor, fuq perijodu ta' żmien, jew minn album għall-ieħor (fil-każ ta' l-iskontijiet promozzjonali). Kull kumpannija tad-diski tinnegozja ma' kull wieħed mill-klijenti tagħha skont ordinarju annwali (possibbilment b'rati differenti għall-mużika pop, mużika klassika jew albums li huma rreklamati fuq it-televiżjoni), applikabbli għall-bejgħ kollu lil dak il-klijent. Min-naħa l-oħra, l-iskontijiet promozzjonali huma stabbiliti każ każ, għal perijodi ta' żmien varjabbli, għal albums individwali jew għal gruppi ta' albums li l-kumpannija tad-diski tixtieq tippromwovi; huma ma jingħatawx neċessarjament lill-klijenti kollha u l-ammont tagħhom mhuwiex neċessarjament l-istess. Il-Kummissjoni tiġbed l-attenzjoni għall-fatt li l-prezz nett ta' album partikolari għal klijent partikolari għandu jiġi distint mill-prezz nett medju ta' l-albums kollha mibjugħa minn kumpannija kbira tad-diski partikolari f'sena partikolari, li huwa kompost mis-somma tal-prezzijiet netti kollha (potenzjalment varjabbli ħafna) ta' l-albums individwali mibjugħa lil klijent individwali, diviż bin-numru totali ta' albums mibjugħa mill-kumpannija tad-diski kkonċernata.

116 Il-Kummissjoni kkonstatat tnaqqis sinjifikattiv fid-domanda u fil-prezzijiet tal-mużika rreġistrata fuq CD mill-1999 (premessi 55 sa 59 tad-deċiżjoni).

b) Ħames swieq kbar (il-Ġermanja, ir-Renju Unit, Franza, l-Italja, Spanja)

117 Il-Kummissjoni eżaminat inizjalment jekk kienx possibbli li jiġi identifikat ftehim taċitu fuq il-prezzijiet eżistenti bejn il-kumpanniji prinċipali fil-ħames Stati Membri l-kbar (premessi 69 sa 108 tad-deċiżjoni). Hija investigat jekk kienx hemm paralleliżmu bejn il-prezzijiet billi osservat iċ-ċaqliq fil-prezzijiet netti medji reali tal-kumpanniji prinċipali u jekk xi paralleliżmu li seta' jiġi osservat setax jiġi spjegat b'koordinazzjoni. Għal dan il-għan, il-Kummissjoni l-ewwel eżaminat il-PPB bħala punti fokali possibbli u mbagħad ikkunsidrat jekk l-iskontijiet kinux allinjati u trasparenti biżżejjed biex jippermettu monitoraġġ effikaċi ta' xi koordinazzjoni fir-rigward tal-prezzijiet netti (premessa 73 tad-deċiżjoni).

Allinjament tal-prezzijiet netti medji u tal-PPB

118 Fil-ħames swieq il-kbar, il-Kummissjoni kkonstatat biss xebh parzjali fiċ-ċaqliq fil-prezzijiet netti medji reali. F'kull Stat, il-prezzijiet netti medji reali ta' kull kumpannija kbira tad-diski varjaw l-aktar f'firxa ta' madwar 10 % jew aktar b'referenza għall-oħrajn. Il-Kummissjoni kkunsidrat li tali grad ta' ċaqliq simili ma kienx konklużiv (premessi 75, 82, 89, 96 u 103 tad-deċiżjoni), għal raġunijiet ovvji. L-ewwel nett, ma ġie osservat l-ebda paralleliżmu bejn il-prezzijiet netti medji reali. It-tieni nett, imġiba parallela mhijiex ġeneralment biżżejjed biex tistabbilixxi l-eżistenza ta' koordinazzjoni jekk il-mekkaniżmi ta' din il-koordinazzjoni ma jistgħux jiġu identifikati. It-tielet nett, fil-każ in kwistjoni, il-Kummissjoni ma kkonkludietx li ċ-ċaqliq fil-prezzijiet netti medji ta' kull kumpannija prinċipali kien jew seta' kien magħruf mill-kumpanniji prinċipali l-oħra. Il-prezzijiet netti medji jirriflettu varjetà kbira ħafna ta' deċiżjonijiet individwali ta' ffissar tal-prezzijiet (ara, per eżempju, Anness B.10) u dawn id-deċiżjonijiet għandhom ikunu jistgħu jiġu identifikati b'ċertezza suffiċjenti sabiex jippermettu koordinazzjoni sinjifikattiva tal-prezzijiet netti.

119 Il-Kummissjoni sabet effettivament xi indikazzjonijiet li l-prezzijiet tal-katalogu (jiġifieri l-PPB) setgħu jiġu użati bħala bażi għal allinjament. F'kull wieħed mill-ħames Stati Membri l-kbar, il-parti l-kbira tal-bejgħ totali ta' kull kumpannija kbira tad-diski (aktar minn 55 %, u saħansitra 85 % f'wieħed mill-pajjiżi) saret bl-użu ta' ħames PPB u saħansitra bejn PPB wieħed sa tlieta biss għal nofs, jew aktar, ta' l-aħjar 100 bejgħ ta' CD albums singli fl-2003 (bl-eċċezzjoni ta' Spanja). Minbarra dan, il-PPB huma relattivament trasparenti, billi jinsabu fil-katalogi tal-kumpanniji prinċipali (premessi 76, 83, 90, 97 u 104 tad-deċiżjoni).

120 Madankollu, il-Kummissjoni identifikat żewġ tipi ta' ostakoli għall-użu ta' PPB bħala punti ta' referenza għal koordinazzjoni taċita tal-prezzijiet netti u bħala mezz ta' monitoraġġ ta' l-osservanza ta' din il-koordinazzjoni – wieħed dovut għal-livell ta' kumplessità inerenti fil-PPB infushom, l-ieħor għall-opaċità tar-relazzjoni bejn il-prezzijiet tal-katalogu u l-prezzijiet netti.

Kumplessità u PPB

121 Fir-rigward tal-PPB, is-CD albums ma jikkostitwixxux prodott perfettament omoġeneu minħabba d-differenza fil-kontenut tagħhom (premessa 110 tad-deċiżjoni). Għalkemm "continuum ta' sostitwibbiltà" jippermetti almenu li albums ta' l-istess ġeneru jiġu kkunsidrati bħala li jappartjenu għal suq wieħed tal-prodotti (premessi 9 sa 13 u 110 tad-deċiżjoni), is-CD albums jibqgħu prodotti eteroġenei divrenzjati. Konsegwentement, anki jekk il-prezzijiet u l-kummerċjalizzazzjoni ta' CD albums fuq livell tal-bejgħ bl-ingrossa huma relattivament standardizzati (l-elementi ta' standardizzazzjoni ta' l-iffissar tal-prezzijiet ta' l-ingrossa huma: it-tliet kategoriji l-kbar ta' prezzijiet, is-sett standardizzat ta' PPB ta' kull kumpannija kbira tad-diski, il-fatt li l-iskontijiet ordinarji stabbiliti kull sena għal kull klijent u r-rati tar-ritorn miftiehma għad-diski mhux mibjugħa huma normalment iddeterminati skond numru limitat ta' parametri), l-albums individwali għandhom livelli differenti ta' suċċess antiċipat jew attwali, ħaġa li tinfluwenza l-iffissar inizjali tal-PPB meta jinħareġ l-album u ċ-ċaqliq sussegwenti fil-PPB.

122 Minbarra dan, minħabba l-imprevedibbiltà tas-suċċess, kull kumpannija kbira tad-diski li tixtieq tikkontrolla bir-reqqa li l-kumpanniji kbar l-oħra jkunu qed josseraw globalment il-koordinazzjoni tal-prezzijiet netti jkollha preżumibbilment timmonitorja l-PPB ta' aktar minn 80 album prodott mill-kompetituri tagħha kull sena f'pajjiż partikolari (jew aktar minn 60 album ta' dan it-tip kull sena wara l-konċentrazzjoni, billi l-20 album l-aktar mibjugħ minn kull kumpannija kbira tad-diski jammontaw almenu għal 30 % tal-bejgħ totali tagħha, u f'bosta każijiet aktar minn 50 %) (premessa 111 tad-deċiżjoni). Kumpannija li tixtieq ikollha stampa aktar kompleta tas-suq tkun ikkonfrontata b'żieda qawwija fl-attività ta' monitoraġġ, billi l-mitt album l-aktar mibjugħ kull sena minn kull kumpannija kbira jkopru normalment bejn 70 u 80 % tal-bejgħ totali tagħha ta' mużika (premessa 71 tad-deċiżjoni) u dan l-istudju eżawrjenti jinvolvi l-monitoraġġ ta' madwar 400 album. Il-partijiet fil-konċentrazzjoni ppreżentaw provi li juru li t-taħlita ta' PPB għall-aħjar 20 CD singlu rispettivi sikwit tbiddlu sostanzjalment minn perijodu ta' tliet xhur għal ieħor (ara Anness B.3). Għalkemm iċ-ċarts ta' kull ġimgħa jiffaċilitaw tali monitoraġġ billi jidentifikaw titoli li kisbu suċċess (premessa 112 tad-deċiżjoni), huma ma jeliminawx il-problema.

123 Fir-rigward tal-konstatazzjoni fid-deċiżjoni li "[kien hemm] xi indikazzjonijiet li l-PPB setgħu kienu użati bħala bażi għall-allinjament tal-prezzijiet tal-kumpanniji l-kbar tad-diski", il-Kummissjoni tenfasizza li din mhijiex konstatazzjoni definittiva. Għalkemm il-Kummissjoni kkonstatat li l-monitoraġġ tal-prezzijiet tal-katalogu dehret li kienet possibbli, il-varjazzjonijiet fl-użu ta' PPB differenti li jidhru fl-Anness B.3 mar-risposta juru li tali monitoraġġ, flimkien ma' sforzi biex jiġu identifikati l-prattiki relattivi għall-iskontijiet, minn ta' l-inqas jikkonsma ħafna riżorsi.

Allinjament u kumplessità ta' skontijiet

124 Fil-ħames Stati Membri l-kbar, il-Kummissjoni identifikat rabta mill-qrib bejn iċ-ċaqliq fil-prezzijiet medji grossi u fil-prezzijiet medji netti reali ta' Sony u BMG fuq perijodu ta' sitt snin, bi proporzon stabbli ħafna ta' prezzijiet netti għal prezzijiet grossi, matul iż-żmien u għall-albums kollha flimkien (premessi 77, 84, 91, 98 u 105 tad-deċiżjoni). Madankollu, ir-rabta stabbli li teżisti bejn il-prezzijiet grossi u l-prezzijiet netti medji (jiġifieri l-iskont medju) ta' kull parti fil-konċentrazzjoni għall-albums kollha f'pajjiż partikolari inevitabbilment jikkanċella l-effetti tat-tipi differenti ta' skontijiet fuq il-fatturi (ordinarji u promozzjonali), tad-differenzi bejn l-iskontijiet fuq il-fatturi (ordinarji u promozzjonali) mogħtija lill-klijenti differenti, u tad-differenzi bejn l-iskontijiet fuq il-fatturi (essenzjalment promozzjonali) mogħtija għal albums individwali. Il-konklużjoni relattiva għall-istabbiltà tal-proporzjon bejn il-prezzijiet netti u grossi medji għandha wkoll tkun ikkwalifikata bil-limitazzjonijiet metodoloġiċi ta' l-analiżi. F'dan ir-rigward, il-Kummissjoni tispeċifika, minn naħa, li huma biss id-data ta' Sony u BMG li ttieħdu in kunsiderazzjoni, għaliex il-kumpanniji l-kbar l-oħra indikaw li huma kienu joħorġu fatturi biss għall-prezzijiet netti u, min-naħa l-oħra, li, sabiex isolvu l-problema marbuta mal-fatt li album partikolari jista' jkollu diversi PPB matul sena partikolari, il-partijiet fil-konċentrazzjoni attribwew prezz gross wieħed għal kull album, li jikkorrispondi għall-PPB li bih inbiegħ l-aktar album mibjugħ matul is-sena in kwistjoni (il-bejgħ gross għal kull album ġie għalhekk ikkalkulat sempliċement bħala l-PPB immultiplikat bin-numru ta' albums mibjugħa). Il-prezz gross irreġistrat għal kull album u użat għall-kalkolu tal-prezz gross medju ta' kull kumpannija kbira huwa għalhekk approssimazzjoni.

125 Minbarra dan, proporzjon stabbli tal-prezzijiet grossi medji għall-prezzijiet netti medji mhuwiex biżżejjed biex juri l-eżistenza ta' koordinazzjoni magħmula fil-passat jew li probabbilment issir fil-futur, fin-nuqqas ta' mekkaniżmu li jista' jiġi pprovat li jippermetti lill-kumpanniji prinċipali jimmonitorjaw it-tfaċċar ta' din ir-rabta bejn prezzijiet grossi u prezzijiet netti minn multitudni ta' deċiżjonijiet individwali ta' ffissar ta' prezzijiet. Il-Kummissjoni ma sabitx provi biżżejjed ta' tali mekkaniżmu.

126 Il-Kummissjoni kkonstatat l-ewwel nett li l-iskontijiet fuq il-fatturi (skontijiet ordinarji u promozzjonali) ta' Sony u BMG lill-konċentrazzjoni kienu bil-bosta l-aktar skontijiet sinjifikattivi f'kull wieħed mill-Istati Membri l-kbar (bl-eċċezzjoni ta' Franza fil-każ ta' BMG). Il-livelli ġenerali ta' skontijiet fuq il-fatturi mogħtija rispettivament mill-partijiet fil-konċentrazzjoni varjaw sa ċertu punt meta espressi bħala proporzjon tal-bejgħ gross totali rispettiv tagħhom lill-aħjar 20 klijent tagħhom f'dawn l-Istati Membri (id-differenza bejn dawn il-livelli kienet ta' [kunfidenzjali] punti perċentwali tal-bejgħ gross totali rispettiv tagħhom fl-Italja, ta' [kunfidenzjali] punti perċentwali fir-Renju Unit u fi Spanja, ta' [kunfidenzjali] punti perċentwali fil-Ġermanja u ta' [kunfidenzjali] punti perċentwali fi Franza).

127 Minbarra dan, il-Kummissjoni ma sabitx provi li jindikaw li l-iskontijiet fuq il-fatturi kienu allinjati biżżejjed bejn il-partijiet fil-konċentrazzjoni minn konsumatur għal ieħor, sabiex ikun possibbli li tiġi inferita l-koordinazzjoni u t-trasparenza. Il-premessi 79, 86, 93, 100 u 107 tad-deċiżjoni jsemmu differenzi bejn it-total ta' skontijiet fuq il-fatturi taż-żewġ partijiet fil-konċentrazzjoni fuq livell tal-klijenti individwali, espressi bħala proporzjon ta' bejgħ gross għal kull wieħed minn dawn il-klijenti. Il-Kummissjoni kkonstatat li l-iskontijiet fuq il-fatturi medji mogħtija rispettivament mill-partijiet fil-konċentrazzjoni lil kull wieħed mill-aħjar għaxar klijenti komuni fl-Istati Membri l-kbar, bl-eċċezzjoni ta' Franza, għall-perijodu 2000-2003, varjaw minn 2 sa 5 % (Ir-Renju Unit, il-Ġermanja, Spanja) jew minn 1 sa 3 % (l-Italja). Fir-Renju Unit, fil-Ġermanja u fi Spanja, l-iskontijiet annwali medji taż-żewġ partijiet fil-konċentrazzjoni għal uħud mill-klijenti importanti tagħhom varjaw, f'ċerti snin, b'aktar minn 5 % tal-bejgħ gross rispettiv lil dawn il-klijenti. Fi Franza (premessa 86 tad-deċiżjoni), l-iskontijiet fuq il-fatturi medji mogħtija mill-partijiet fil-konċentrazzjoni lil kull wieħed mill-aħjar ħmistax-il klijent komuni tagħhom varjaw b'mod aktar notevoli, sa 10 %. Fid-dawl ta' l-importanza ta' l-iskontijiet retrospettivi u ta' l-"iskontijiet kontrattwali" ta' BMG fi Franza, il-Kummissjoni eżaminat ukoll l-iskontijiet totali. Hija kkonstatat differenzi, bejn il-partijiet fil-konċentrazzjoni, sa 3 % fl-2003 f'dan il-grupp ta' klijenti, u madwar 5 % għal tlieta minnhom. Fl-Istati Membri l-kbar kollha, dawn il-varjazzjonijiet kienu essenzjalment attribwibbli għall-iskontijiet promozzjonali.

128 Il-Kummissjoni ħadet ukoll in kunsiderazzjoni (premessi 79, 86, 93, 100 u 107 tad-deċiżjoni) informazzjoni mill-Istati Membri l-kbar kollha li turi li l-varjazzjonijiet fl-iskontijiet mogħtija miż-żewġ partijiet fil-konċentrazzjoni kienu ta' tliet tipi (dawn il-konklużjonijiet huma bbażati fuq l-informazzjoni li tidher fl-Annessi B.A sa B.14):

– għal klijent partikolari, l-iskontijiet varjaw matul iż-żmien;

– għal klijent partikolari, l-iskontijiet varjaw minn album għal ieħor;

– għal album partikolari, l-iskontijiet varjaw minn klijent għal ieħor.

129 Għalkemm l-Anness B.4 mad-dikjarazzjoni ta' l-oġġezzjonijiet, kompost minn grafiċi li jirriproduċu l-iskontijiet fuq il-fatturi medji mogħtija mill-partijiet fil-konċentrazzjoni lil kull wieħed mill-aħjar għaxar bejjiegħa bl-imnut komuni tagħhom (jiġifieri, għal kull sena, l-iskontijiet fuq il-fatturi totali mogħtija lil klijent partikolari diviżi bit-total ta' bejgħ gross lil dan il-klijent) fir-Renju Unit, fil-Ġermanja, fl-Italja u fi Spanja, bejn l-2000 u l-2003, wera l-istabbiltà globali ta' l-iskontijiet matul iż-żmien (punt 88 tad-dikjarazzjoni ta' l-oġġezzjonijiet), il-partijiet fil-konċentrazzjoni madankollu sostnew, abbażi ta' l-istess grafiċi, li t-trattament rispettiv tagħhom ta' ċerti klijenti fir-Renju Unit, fil-Ġermanja u fi Spanja, kien notevolment differenti (ara Anness B.5, risposta għad-dikjarazzjoni ta' l-oġġezzjonijiet, punt 4.21).

130 Fir-rigward ta' l-osservazzjoni tar-rikorrenti li "[x]ejn mhuwa ċar li d-differenzi fl-iskontijiet miksuba mill-akbar għaxar klijenti jirriflettu differenzi fit-trattament aktar milli differenzi fir-rendiment tal-portafolli ta' kull waħda mill-partijiet fil-konċentrazzjoni", il-Kummissjoni tosserva li, jekk dan xejn mhuwa ċar, saħansitra għal osservatur li għandu aċċess għall-informazzjoni kollha, huwa diffiċli li jiġi immaġinat kif il-kumpanniji prinċipali, f'kundizzjonijiet ta' koordinazzjoni taċita u informazzjoni tas-suq pjuttost imperfetta, setgħu jeliminaw l-"interferenza" ikkawżata bil-kompożizzjoni tal-portafoll sabiex tingħata stampa ċara tal-prattika jew tal-politika sottostanti relattiva għall-iskontijiet.

131 L-Anness B.6 mar-risposta li jirriproduċi l-provi pprovduti mill-partijiet fil-konċentrazzjoni, li jkopru perijodu ta' ħames snin, juri, f'kull wieħed mill-ħames Stati Membri l-kbar, il-varjazzjonijiet, f'firxa kultant vasta ħafna, ta' l-iskontijiet fuq il-fatturi mogħtija minn kull parti fil-konċentrazzjoni lill-aħjar għaxar klijenti tagħha għall-aħjar 20 CD album singlu f'sena partikolari, li jirrappreżentaw parti importanti mill-fatturat globali tal-kumpanniji prinċipali, b'mod li trattament viżibbli u ekwivalenti fuq il-livell tal-PPB u ta' l-iskontijiet jikkostitwixxi wieħed mill-elementi essenzjali ta' eventwali koordinazzjoni ta' prezzijiet netti. Kull tabella ttendi li turi, għal kumpannija tad-diski partikolari fi Stat partikolari, li uħud mill-klijenti bbenefikaw minn skontijiet differenti ħafna f'sena partikolari jew fuq numru ta' snin għal dawk l-albums li l-aktar inbiegħu kif ukoll li jeżistu differenzi notevoli bejn l-iskontijiet l-aktar għolja u/jew l-aktar baxxi mogħtija lil klijenti differenti f'sena partikolari, u dan anki għal klijenti fl-istess kategorija (per eżempju l-bejjiegħa bl-ingrossa, il-bejjiegħa bl-imnut speċjalizzati, is-supermarkits).

132 Minbarra dan, il-paragun tat-tabelli ta' l-imsemmi anness għal Sony u BMG għal pajjiż partikolari jkun liema jkun jippermetti li jiġi konkluż li l-iskontijiet mogħtija minn kull waħda minnhom lil klijent partikolari jkun liema jkun f'sena partikolari tkun liema tkun sikwit varjaw konsiderevolment, fir-rigward kemm ta' l-ammonti ta' skontijiet l-aktar għolja u l-aktar baxxi mogħtija matul dan il-perijodu kif ukoll tal-firxa bejn dawn iż-żewġ figuri.

133 Il-Kummissjoni tiddubita kemm hija rilevanti l-konklużjoni tar-rikorrenti li t-tabelli jiżvelaw "regolaritajiet interessanti" u tosserva li kull "regolarità" ta' dan it-tip ma tnaqqas xejn mill-importanza tal-varjazzjoni fl-iskontijiet bħala prova tal-kumplessità u ta' l-opaċità ta' l-iffissar tal-prezzijiet netti.

134 L-Anness B.8, li jippreżenta analiżi kategorija kategorija ta' l-iskontijiet mogħtija mill-partijiet fil-konċentrazzjoni għall-aħjar 20 CD album rispettivi tagħhom bejn l-1998 u l-2003 fil-ħames Stati Membri l-kbar, ippermetta lill-Kummissjoni taċċerta l-proporzjon ta' bejgħ ta' l-aħjar 20 CD album singlu rispettivi tagħhom lill-klijenti kollha, magħmul minn kull waħda mill-kumpanniji prinċipali bi skont partikolari (espress f'taqsimiet stretti ta' 2.5 %) b'riferenza għall-prezzijiet tal-katalogu ta' l-albums ikkonċernati. B'mod iktar ġenerali, il-kolonna vertikali li tikkorrispondi għal kull sena f'dawn it-tabelli turi li, huma x'inhuma s-sena jew il-pajjiż, l-ebda waħda minn dawn iż-żewġ kumpanniji prinċipali ma segwiet prattika uniformi ta' skontijiet, lanqas għal dik is-selezzjoni limitata ta' l-aktar albums mibjugħa tagħhom. Il-linji orizzontali, relattivi għat-taqsimiet stretti differenti ta' skontijiet, juru wkoll li l-prattiki rispettivi ta' skontijiet taż-żewġ partijiet fil-konċentrazzjoni varjaw matul iż-żmien, minn sena għal oħra.

135 Minbarra dan, wieħed mill-annessi għar-risposta (Anness B.9) juri li d-distribuzzjoni ta' l-iskontijiet mogħtija minn Sony u BMG rispettivament fuq l-aħjar 20 album tagħhom fl-2003 kienet notevolment differenti.

136 L-osservazzjoni tar-rikorrenti li d-differenzi fil-firxiet ta' l-iskontijiet ma jeskludux li l-iskontijiet huma bbażati fuq sett magħruf ta' regoli tistrieħ fuq il-preżunzjoni żbaljata li huwa biżżejjed li sett ta' regoli jkun magħruf sabiex il-kumpanniji prinċipali kollha jkollhom iċ-ċertezza li dawn ir-regoli huma rispettati.

137 Il-Kummissjoni tosserva li l-analiżi tal-korrelazzjoni mwettqa mir-rikorrenti fl-Anness D.3 tirrigwarda l-iskontijiet ta' parti waħda biss fiż-żmien u mhux l-allinjament bejn il-partijiet fil-konċentrazzjoni. Minbarra dan, anki jekk din l-analiżi turi li l-istrutturi ta' l-iskontijiet ta' kull parti fil-konċentrazzjoni kienu relattivament stabbli fiż-żmien, minkejja t-tibdiliet fit-taħlita ta' l-attivitajiet, dan fil-fatt jikkonferma l-argument tal-Kummissjoni li l-figuri tal-prezzijiet netti medji jistgħu jaħbu varjazzjonijiet konsiderevoli fuq il-livell ta' l-albums jew tal-klijenti. Fl-aħħar nett, kuntrarjament għal dak li ssostni r-rikorrenti, il-firxiet stretti ta' l-iskontijiet (ta' 2.5 %) fil-grafiċi jagħmlu l-analiżi inqas sensittiva għal tibdiliet żgħar fl-iskontijiet.

138 Minbarra dan, il-Kummissjoni tqis li l-osservazzjonijiet tar-rikorrenti fuq ċerti grafiċi, li skondhom dawn ta' l-aħħar pjuttost juru stabbiltà ta' l-iskontijiet jew fattur ta' korrelazzjoni għoli bejn il-partijiet fil-konċentrazzjoni, huma infondati.

139 L-Anness B.10 li jispjega, għall-ħames Stati Membri l-kbar, id-distribuzzjoni tal-prezzijiet netti bejn il-ħames klijenti prinċipali ta' kull waħda miż-żewġ partijiet fil-konċentrazzjoni, juri li:

– id-distribuzzjoni tal-prezzijiet netti tvarja sewwa bejn iż-żewġ kumpanniji prinċipali, kemm in ġenerali kif ukoll għall-klijenti speċifiċi;

– il-mod kif ix-xiri minn klijenti differenti mingħand kumpannija partikolari huma maqsum bejn taqsimiet differenti ta' prezzijiet netti jvarja ħafna. Din l-osservazzjoni tapplika anki għall-klijenti li jappartjenu għall-istess kategorija (bħall-bejjiegħa bl-ingrossa, il-bejjiegħa bl-imnut speċjalizzati, is-supermarkits), safejn aktar minn klijent wieħed f'kategorija partikolari jidher fit-tabella.

140 Il-Kummissjoni taqbel mar-rikorrenti li l-varjazzjonijiet fid-distribuzzjoni tal-prezzijiet netti mħallsa minn klijenti importanti lid-diversi kumpanniji prinċipali jistgħu jkunu dovuti għal differenzi fl-abitudnijiet ta' xiri tagħhom u fit-taħlita ta' prodotti tal-kumpannija tad-diski. Madankollu, dawn il-varjazzjonijiet bl-ebda mod mhuma irrilevanti. Fil-fatt, anki jekk kumpannija kbira tad-diski kellha tkun f'pożizzjoni li tiskopri l-prezzijiet netti differenti mħallsa minn klijent komuni għal albums differenti ta' kumpannija kbira oħra tad-diski (li, abbażi tal-provi disponibbli, jidher improbabbli), hija ma tkunx tista' tgħid jekk dawn il-prezzijiet jirriflettux l-adeżjoni mar-regoli neċessarjament kumplessi stabbiliti mir-rikorrenti jew devjazzjoni minn dawn ir-regoli, sakemm ma jkollhiex, għall-inqas, ħafna aktar informazzjoni dwar l-albums li għalihom jirreferu dawn il-prezzijiet.

141 Minbarra dan, jekk it-taħlita ta' prodotti u l-livelli varjabbli ta' suċċess kellhom jispjegaw it-totalità jew il-parti l-kbira tal-varjazzjonijiet imwieżna fid-distribuzzjoni tal-prezzijiet li jinsabu f'dan l-anness, dan jindika wkoll il-futilità ta' kull tentattiv ta' koordinazzjoni bbażat fuq il-prezzijiet medji netti kollha, kif sostnut mir-rikorrenti.

142 Il-Kummissjoni tikkontesta r-rilevanza tal-provi mressqa mir-rikorrenti sabiex tistabbilixxi li d-dokumenti annessi mar-risposta tad-difiża ma jippruvawx varjazzjoni sinjifikattiva fil-prezzijiet.

143 Minbarra dan, il-Kummissjoni għandha wkoll provi, dwar il-PPB tal-kategorija tal-prezzijiet għoljin (ara Anness B.11), li jindikaw li ċerti klijenti importanti ħafna ta' waħda miż-żewġ partijiet fil-konċentrazzjoni kienu ħallsu, kull wieħed minnhom, prezzijiet netti differenti lil din il-kumpannija tad-diski matul sena partikolari (2003) (fi kliem ieħor, huma kienu bbenefikaw minn skontijiet differenti) għal albums li għandhom l-istess PPB. Id-differenza bejn l-aktar prezz nett għoli u l-aktar prezz nett baxx imħallas għal albums b'PPB partikolari hija ħafna drabi sostanzjali.

144 Mill-provi ppreżentati minn BMG (ara Anness B.12) li jikkonċernaw il-proporzjon ta' l-iskont medju totali mogħti lil kull wieħed mill-aħjar għaxar klijenti tagħha jirriżulta li, f'pajjiż wieħed (pajjiż F), l-iskontijiet promozzjonali medji għal kull klijent varjaw bejn madwar 8.5 % u 13 %, u eċċedew sewwa l-iskontijiet ordinarji medji (li varjaw minn 3 sa 10 %) għall-kważi-totalità tal-klijenti, filwaqt li, f'pajjiż ieħor (pajjiż Ċ), l-iskont promozzjonali medju (li varja bejn 2 u 5 %) irrappreżenta bejn wieħed u ieħor nofs jew aktar ta' l-aktar skont għoli ġeneralment applikabbli, jiġifieri, bl-esklużjoni ta' l-iskont speċjali għall-bejjiegħa bl-ingrossa. Fit-tliet pajjiżi l-oħra (pajjiżi B, D u A), il-livell ta' l-iskontijiet promozzjonali medji varja notevolment minn klijent għall-ieħor, billi varja bejn 0.5 u 12.5 %; 0.5 u 13 %; madwar 2.5 % u 14.5 % rispettivament. Fit-tliet pajjiżi, l-iskontijiet promozzjonali medji qabżu l-iskontijiet ordinarji medji għal wieħed mill-akbar klijenti, filwaqt li kienu ħafna iżgħar għal oħrajn.

145 Kuntrarjament għal dak li ssostni r-rikorrenti, il-fatt li kull wieħed minn dawn l-annessi juri differenzi biss fil-prezzijiet netti jew fl-iskontijiet ta' waħda biss mill-partijiet li nnotifikaw ma jfissirx li huma irrilevanti. Il-fatt li l-iskontijiet ta' kumpannija kbira tad-diski jvarjaw skond il-klijenti (inklużi klijenti ta' l-istess tip, li jistgħu jkunu mistennija li jinteressaw ruħhom f'elementi simili tat-taħlita ta' prodotti tagħha) jindika fil-fatt li, anki jekk kompetitur kellu jsir jaf bl-iskontijiet mogħtija minn din il-kumpannija kbira tad-diski lil klijent wieħed, din l-informazzjoni li jkun kiseb ma tistax tiġi estrapolata għall-prattiki ġenerali ta' skontijiet ta' l-imsemmija kumpannija tad-diski. Minbarra dan, il-modalitajiet ta' koordinazzjoni li jkopru lil klijenti individwali kif ukoll lil tipi ta' klijenti jkunu kumplessi żżejjed.

146 Il-Kummissjoni rċeviet ukoll "dikjarazzjonijiet tax-xhieda" li jindikaw li, għall-istess kumpannija tad-diski, jingħataw skontijiet promozzjonali kemm għal frontline albums kif ukoll għal back catalogue (Anness B.2).

147 Dan huwa kkonfermat mill-Anness B.13 li huma kompost minn grafiċi ppreżentati mill-partijiet fil-konċentrazzjoni li jindikaw, għal kull wieħed mill-ħames Stati l-kbar, l-iskontijiet fuq il-fatturi mogħtija minn kull waħda minnhom lill-aħjar klijenti komuni tagħhom għall-aktar albums mibjugħa tagħhom fl-2002, b'PPB tal-kategorija prezz għoli simili ħafna. Filwaqt li tfakkar li, għal kull kumpannija tad-diski u klijent, l-iskont ordinarju għandu jkun stabbli għall-albums kollha f'sena partikolari, il-Kummissjoni tiddeduċi li l-varjazzjoni fl-iskontijiet fuq il-fatturi mogħtija minn kumpannija kbira tad-diski lil klijent partikolari għal diversi albums bl-istess PPB għandha tkun attribwibbli għal skontijiet promozzjonali mogħtija f'mument partikolari għall-frontline albums in kwistjoni. Il-grafiċi jiżvelaw tali varjazzjonijiet fil-prattiki ta' fatturazzjoni ta' kull kumpannija tad-diski li nnotifikat, fil-konfront ta' għall-inqas uħud mill-klijenti, fil-pajjiżi kollha kkonċernati.

148 Il-Kummissjoni tenfasizza li r-rikorrenti tikkritika lill-Kummissjoni talli m'eżaminatx "ċerti prinċipji sempliċi li jiddivrenzjaw bejn albums bl-istess prezz ta' referenza u li jistgħu jispjegaw id-differenzi fil-livell ta' l-iskontijiet promozzjonali", iżda, meta tiddeskrivi dawn il-prinċipji, tiċċita sitt kriterji li, billi huma bħala regola kompatibbli ma' xulxin, jikkawżaw żieda kbira fin-numru ta' kombinazzjonijiet ta' regoli potenzjalment applikabbli għall-iskontijiet promozzjonali biss. Minbarra dan, ir-rikorrenti ma tagħmel l-ebda tentattiv ta' kwantifikazzjoni, ħaġa li għandha tkun essenzjali jekk il-modalitajiet tal-koordinazzjoni fuq il-prezzijiet għandhom jippermettu li jiġi mbassar bi preċiżjoni raġonevoli l-livell ta' skont għal titolu partikolari matul kampanja promozzjonali partikolari – u, evidentement, li jiġi stabbilit jekk l-iskontijiet effettivi humiex konformi ma' dawn ir-regoli, jew jekk jiddevjawx mill-prinċipji komuni ta' l-iffissar tal-prezzijiet.

149 Il-varjazzjoni fl-iskontijiet promozzjonali tirriżulta minn numru ta' eżempji: diversi tipi ta' klijenti ngħataw livelli differenti ta' skont għal albums ta' l-istess ġeneru mużikali; diversi klijenti ngħataw skontijiet differenti għall-istess album; l-istess klijent ingħata skontijiet differenti għal albums differenti; l-istess klijent ingħata skontijiet limitati fiż-żmien għal album partikolari.

150 Fl-aħħar nett, il-konklużjoni ġenerali tal-Kummissjoni li tikkonstata "ċerta varjazzjoni fil-livell ta' l-iskontijiet mogħtija mill-kumpanniji l-kbar" fis-swieq il-kbar (premessi 78, 85, 92, 99 u 106 tad-deċiżjoni) hija wkoll ikkorroborata bi provi ta' natura ekonomika li jirrigwardaw l-iskontijiet tal-ħames kumpanniji prinċipali. Abbażi ta' l-informazzjoni miksuba mill-Kummissjoni mingħand dawn il-ħames kumpanniji prinċipali dwar l-iskontijiet fuq il-fatturi li huma taw fl-2003, l-esperti ekonomiċi tal-partijiet fil-konċentrazzjoni kkonkludew kif ġej fl-istudju RBB:

"Aħna nikkomparaw ukoll id-distribuzzjoni ta' l-iskontijiet fuq il-fatturi mogħtija mill-partijiet A, B, C, D u E f'kull wieħed mill-ħames pajjiżi prinċipali fl-2003. L-analiżi turi differenzi sinjifikattivi fid-distribuzzjoni ta' l-iskontijiet ta' dan it-tip mogħtija mill-kumpanniji prinċipali. Dan jikkonferma li l-politiki tagħhom ta' l-iffissar tal-prezzijiet attwalment mhumiex allinjati".

Trasparenza ta' l-iskontijiet

151 Id-deċiżjoni tenfasizza li, skond diversi klijenti fl-Istati Membri l-kbar, il-kumpanniji prinċipali kellhom "ċerta konoxxenza" ta' l-iskontijiet ordinarji (aktar stabbli) applikati mill-kompetituri tagħhom (ara noti f'qiegħ il-paġna numri 45, 49, 52, 55 u 57 tad-deċiżjoni). Din il-kwistjoni ġiet diskussa fit-tul fis-seduta organizzata mill-Kummissjoni. Il-partijiet fil-konċentrazzjoni sostnew li numru ta' risposti pożittivi rrigwardaw biss il-PPB jew m'għamlux distinzjoni bejn il-PPB u l-iskontijiet. Ħames risposti biss (mill-Belġju, minn Franza u mill-Italja) minn total ta' 36 risposta aċċessibbli li ġew mill-pajjiżi kollha indikaw espressament li kienet teżisti ċerta trasparenza fl-iskontijiet; l-opinjoni opposta ġiet espressament sostnuta fi 11-il risposta. Abbażi tar-risposti tal-bejjiegħa bl-imnut, tad-"dikjarazzjonijiet tax-xhieda" tad-diretturi nazzjonali ta' Sony u BMG (ara s-siltiet rilevanti fl-Anness B.2) u tan-nuqqas ta' informazzjoni dwar l-iskontijiet ikkonstatati fir-rapporti ta' monitoraġġ tar-rappreżentanti kummerċjali li ġew imressqa lilha (ara Anness B.15),